Sɛ Wowɔ Ba Yarefo a, Dɛn na Wobɛyɛ? | Abusua Anigye\nKENKAN WƆ Afrikaans Albanian Amharic Arabic Armenian Azerbaijani Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Korean Kwangali Lithuanian Macedonian Malagasy Mongolian Norwegian Nzema Oromo Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tatar Telugu Thai Tigrinya Tsonga Tswana Turkish Twi Ukrainian Vietnamese Xhosa Yoruba Zande Zulu\nCARLO: * “Yɛn babarima Angelo wɔ yare bi a wɔfrɛ no ‘Down syndrome.’ Ne yare no de ɔbrɛ ne ahometew ne adwennwene pii abɛto yɛn so. Sɛ wo ba nyɛ ɔyarefo mpo a, hwɛ ahoɔden a ehia sɛ wode hwɛ no. Yehia saa ahoɔden no mmɔho ɔha. Ɛtɔ da bi a etumi ka yɛn aware mpo.”\nMIA: “Egye animia ne ntoboase paa na woatumi akyerɛ Angelo nneɛma nketenkete mpo. Sɛ mebrɛ paa a, ɛnkyɛ koraa na me kunu Carlo ho yɛ me ahi na me bo afuw no. Edu mmere bi a, yɛn adwene nhyia na ɛma akasakasa ba yɛn ntam.”\nWokae da a wowoo foforo no? Ná wo ho pere wo sɛ wobɛfa abofra no. Nanso sɛ wɔka kyerɛ awofo bi sɛ wɔn ba no yɛ ɔyarefo a, ɛde adwennwene bɛka anigye no ho sɛnea ɛyɛɛ Carlo ne Mia no.\nWowɔ ba bi a ɔyɛ ɔyarefo anaa? Sɛ wowɔ ba bi saa a, ebia ɛbɛyɛ wo sɛ wuntumi nhwɛ no. Sɛ wote nka saa a, mma w’abam mmmu. Awofo pii a wɔwɔ mma ayarefo te sɛ wo atumi ahwɛ wɔn. Ma yɛmfa ɔhaw abiɛsa a ɛwom, na yɛnhwɛ Bible mu afotu a ebetumi aboa wo.\nƆHAW 1: WUNNYE NNI SƐ WO BA NO YƐ ƆYAREFO AMPA.\nAwofo pii wɔ hɔ a, sɛ wɔte sɛ wɔn ba yɛ ɔyarefo a ebubu wɔn pasaa. Juliana a ofi Mexico kae sɛ bere a adɔkotafo no ka kyerɛɛ no sɛ wɔn ba barima Santiago anya yare bi a ɛremma ontumi nnantew no, wannye anni. Ɔkae sɛ: “Ebubuu me koraa.” Sɛnea ɔbaatan Villana a ofi Italy tee nka no, saa na afoforo nso te nka. Ɔkaa n’asɛm sɛ: “Me ara minim sɛ manyin dodo sɛ mɛwo nanso mewoe. Seesei me ba no anya Down syndrome, na sɛ ɛma ohu amane a, m’adwene bu me fɔ.”\nSɛ w’abam bu anaa w’adwene bu wo fɔ a, kae hu sɛ ɛnyɛ nwonwa koraa. Onyankopɔn ammɔ yare anka nnipa ho. (Genesis 1:27, 28) Esiane sɛ wammɔ yare ammata nnipa ho nti, sɛ obi ba yare a, na ayɛ den ama no. Enti sɛ wo ba yare a, nea ɛbɛyɛ biara wubedi awerɛhow, efisɛ woahwere abofra no apɔwmuden. Ɛbɛkyɛ ansa na ɛho awerɛhow no akɔ fam ama ɛne wo ho agye.\nSɛ ɛyɛ wo sɛ wo ba yare no fi wo nso ɛ? Kae sɛ nneɛma bi te sɛ awosu ne baabi a wɔtete abofra no tumi ka n’akwahosan, na saa nneɛma no nso obiara ntee ase nwiei. Woanhwɛ yiye nso a, wobɛka sɛ efi wo hokafo. Ɛmma saa adwene no mmma wo tirim. Sɛ wo ne wo hokafo yɛ biako na mode mo adwene si abofra no hwɛ so a, ɛno na ɛbɛboa.—Ɔsɛnkafo 4:9, 10.\nAFOTU: Sua wo ba no yare ho ade pii. Bible ka sɛ: “Nyansa na wɔde kyekye ofie, na nhumu na ɛma egyina.”—Mmebusɛm 24:3.\nWubetumi asua yare no ho ade afi adɔkotafo hɔ anaa wubetumi akenkan nhoma a ɛka yare no ho asɛm. Wo ba no yare ho ade a wubesua no te sɛ obi a ɔresua kasa foforo. Ɛbɛyɛ den mfiase no, nanso wubetumi asua.\nCarlo ne Mia a yɛadi kan aka wɔn ho asɛm no, wɔkɔhwehwɛɛ wɔn ba no yare ho nsɛm pii fii wɔn dɔkota hɔ, na wonyaa bi nso fii adwumakuw bi a wonim ne ba no yare ho nsɛm hɔ. Wɔkyerɛɛ mu sɛ nhwehwɛmu a wɔyɛe no boaa wɔn ma wohuu ɔhaw a Down syndrome yare no de ba, ne nneɛma bi nso a wɔn ba no betumi ayɛ. Wɔkae sɛ: “Yehui sɛ nneɛma pii wɔ hɔ a yɛn ba no betumi ayɛ. Eyi kyekyee yɛn werɛ pii.”\nSƆ EYI HWƐ: Nneɛma a wo ba no betumi ayɛ no, ɛno na fa w’adwene si so. Yɛ nhyehyɛe na abusua no nyinaa mmom nyɛ nneɛma bi. Sɛ wo ba no tumi yɛ ade ketewa bi mpo a, ma w’ani nnye na kamfo no ntɛm.\nƆHAW 2: WOTE NKA SƐ WOABRƐ NA WUNNI OBIARA A WOBƐKA W’ASƐM AKYERƐ NO.\nEbia wobɛte nka sɛ wo ba yarefo a wohwɛ no no ma wobrɛ dodo. Jenney yɛ ɔbaatan a ofi New Zealand, na ɔka sɛ: “Bere a wɔka kyerɛɛ me sɛ me ba anya yare bi a wɔfrɛ no spina bifida no, mfe kakra akyi no, sɛ meyɛ fie nnwuma kakra ka nea meyɛ daa no ho a, mebrɛ paa, na ɛdan me su.”\nƆhaw biako a ɛwom nso ne sɛ, ebia ɛbɛyɛ wo sɛ w’ani ntɔ obiara anim. Ben wɔ babarima bi a wanya yare a wɔfrɛ no muscular dystrophy ne Asperger’s syndrome. Ben ka sɛ: “Ɛyɛ den sɛ nnipa bɛte yɛn ase.” Wo kɔn tumi dɔ sɛ wo ne obi bɛbɔ ho nkɔmmɔ. Nanso wohwɛ wo ho hyia a, wunni adamfo biara a ne ba yɛ yarefo. Enti etumi yɛ wo den sɛ wobɛka ho asɛm akyerɛ wɔn.\nAFOTU: Ma ebinom mmoa wo. Juliana a yɛadi kan aka n’asɛm no gye toom sɛ ɛtɔ da bi a, ɛyɛ ɔne ne kunu nyinaa aniwu sɛ wɔbɛsrɛ ebinom sɛ wɔmmoa wɔn. Nanso ɔkae sɛ: “Yɛahu sɛ yehia nkurɔfo mmoa. Sɛ nkurɔfo boa yɛn a, ɛma yehu sɛ ɛnkaa yɛn nko.” Sɛ mokɔ baabi anaa Kristofo nhyiam ase na sɛ w’adamfo paa anaa wo busuani bi ka sɛ ma ɔntena wo ba no nkyɛn a, te ase ma no. Bible bɛ bi ka sɛ: “Ɔyɔnko berɛbo dɔ bere nyinaa; ɔyɛ onua a wɔwoo no maa ahohia da.”—Mmebusɛm 17:17.\nWo ara nso ɛsɛ sɛ wohwɛ w’akwahosan yiye. Sɛ ambulanse betumi atwe ayarefo akɔ ayaresabea a, ɛsɛ sɛ wɔde pɛtro gu mu, na saa ara nso na sɛ wudidi yiye, teɛteɛ w’apɔw mu na wugye w’ahome yiye a, wubetumi atoa so ahwɛ wo ba yarefo no sɛnea ɛsɛ. Javier wɔ babarima a ɔyɛ bafan, na ɔka sɛ: “Me ba no ntumi nnantew, enti mididi yiye, efisɛ me na mede no kɔ de no ba. Me nan na ɔde nantew!”\nƐbɛyɛ dɛn na woanya bere ahwɛ w’apɔwmuden yiye? Awofo bi hɔ a, sɛ wɔn mu biako hwɛ abofra no kakra a, na obiako nso ahwɛ no kakra. Ɛba saa a, biako tumi home anaa ɔyɛ biribi foforo. Wubetumi atetew bere a wode yɛ nneɛma a ɛho nhia pii no so; mmom woanyere wo ho a, wuntumi nyɛ. Nanso sɛnea ɔbaatan bi a wɔfrɛ no Mayuri a ofi India kae no, “Ebedu baabi no na nneɛma atotɔ mu ama wo.”\nKa wo haw kyerɛ w’adamfo a wugye no di. Ebinom wɔ hɔ a, wɔn mma nyɛ ayarefo nanso woka w’asɛm kyerɛ wɔn a, wɔbɛte ase akyekye wo werɛ. Wubetumi nso abɔ Yehowa Nyankopɔn mpae. Yɛyɛ dɛn hu sɛ mpaebɔ betumi aboa? Yazmin wɔ mma baanu bi a wɔanya ntehyewanini, na tie asɛm a ɔkae. Ose: “Ɛtɔ da bi a, etumi yɛ den ma me araa ma ɛyɛ me sɛ mewu mpo.” Nanso ɔsan kae sɛ: “Ɛba saa a, mebɔ mpae sɛ Yehowa mmoa me. Afei ɛma minya ahoɔden foforo de toa so.”—Dwom 145:18.\nSƆ EYI HWƐ: Hwɛ w’adidi yiye, teɛteɛ w’apɔw mu bere a ɛfata, na da sɛnea ɛsɛ. Nneɛma bi wɔ hɔ a, ɛho nhia pii, enti wubetumi atew bere a wode yɛ saa nneɛma no so sɛnea ɛbɛyɛ a wubetumi ahwɛ w’apɔwmuden yiye. Bɔ mmɔden toto nneɛma yiye kosi sɛ ɛbɛtotɔ mu.\nƆHAW 3: WODE W’ADWENE NYINAA SI WO BA YAREFO NO SO SEN ABUSUA NO MUFO A AKA NO.\nSɛ abofra bi yare wɔ abusua no mu a, etumi ka aduan a abusua no bedi, baabi a wɔbɛkɔ ne bere a awofo benya ama mmofra a aka no mu biara. Ɛba saa a, mmofra a aka no bɛte nka sɛ wɔn awofo nnwen wɔn ho. Afei nso, abofra a ɔyare no hwɛ betumi agye awofo no adwene araa ama aka aware no mpo. Papa bi a wɔfrɛ no Lionel a ofi Liberia ka sɛ: “Ɛtɔ da bi a, me yere ka sɛ magyae biribiara abɔ no so, na me de, minnwen yɛn ba no ho. Ɛtɔ da bi a, ɛma mete nka sɛ ommu me, enti ɛyɛ a me nso mekeka bi kyerɛ no.”\nAFOTU: Nea ɛbɛyɛ na wo mma no nyinaa ahu sɛ wudwen wɔn ho no, mo nyinaa mmom nyɛ nneɛma a mmofra no ani gye ho. Jenney a yɛaka ne ho asɛm dedaw no kyerɛ sɛ: “Ɛtɔ da bi a, yetumi yɛ biribi a ɛbɛma yɛn babarima panyin no ani agye. Sɛ yetumi de no kodidi baabi a ɔpɛ kɛkɛ mpo a, ɛma n’ani gye.”\nMa wo mma nyinaa nhu sɛ wudwen wɔn ho\nSɛ wubetumi ama w’aware agyina a, ɛyɛ a mommɔ nkɔmmɔ na mommom mmɔ mpae. Agya bi a wɔfrɛ no Aseem a ofi India wɔ ba bi a otwa. Ɔka sɛ: “Ɛtɔ da bi a me ne me yere nyinaa te nka sɛ yɛabrɛ na yɛn adwene atu afra, nanso yɛhyɛ da tena ase bɔ nkɔmmɔ na yɛbom bɔ mpae. Anɔpa biara, yɛbom susuw Bible mu asɛm bi ho ansa na yɛn mma anyan.” Awarefo bi nso bɔ nkɔmmɔ ansa na wɔada. Sɛ adwennwene hyɛ mo so a, ade a ebetumi ahyɛ mo aware den ne sɛ mobɛbɔ nkɔmmɔ akɔ akyiri na moayi mo komam abɔ mpae. (Mmebusɛm 15:22) Awarefo bi de, wɔkae sɛ, “bere a yɛrefa ɔhaw mu no, saa bere no mpo na na yɛn ani tumi gye.”\nSƆ EYI HWƐ: Sɛ wo mma a aka no yɛ biribi boa wɔn nua a ɔyare no a, kamfo wɔn. Ma mmofra no ne wo hokafo nyinaa nhu bere nyinaa sɛ wodɔ wɔn, na w’ani sɔ wɔn.\nMMA W’ABAM MMMU\nBible ahyɛ bɔ sɛ, ɛrenkyɛ Onyankopɔn beyi yare biara a etumi bɔ mmofra ne mpanyin nyinaa afi hɔ. (Adiyisɛm 21:3, 4) Saa bere no du a, “ɔmanfo no mu biara renka sɛ: ‘Meyare.’” *—Yesaia 33:24.\nSeesei mpo, sɛ wowɔ ɔba yarefo bi a, wubetumi ahwɛ no kama. Carlo ne Mia a yɛaka wɔn asɛm dedaw no ka sɛ: “Sɛ wuhu sɛ nneɛma nkɔ yiye a, mpa abaw. Nneɛma pa a ɛwɔ wo ba no ho no, ɛno na fa w’adwene si so.”\n^ nky. 3 Wɔasesa din a ɛwɔ asɛm yi mu no.\n^ nky. 29 Apɔwmuden a edi mũ a Bible hyɛ ho bɔ no, wubetumi akenkan ho nsɛm pii wɔ nhoma a wɔato din Dɛn na Bible Kyerɛkyerɛ Ankasa? no ti 3. Yehowa Adansefo na wotintimii.\nDɛn na meyɛ a ɛbɛma manya apɔwmuden ne nkuranhyɛ na mabɛn Onyankopɔn?\nDa bɛn na mekamfoo me mma a aka no wɔ mmoa a wɔde boa me no ho?\nMmofra Ntetee Aware Ne Abusua Apɔwmuden—Adwene Ne Nipadua Mu Asomdwoe Ne Anigye\nSɛ Wosan Ware a, Dɛn na Ɛbɛma Aware no Akɔ Yiye?\nMmusua a Mmanoma Wom ne Emu Haw


Nsɛmmisa a Efi Akenkanfo Hɔ—July 2021\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Arabic Argentinean Sign Language Armenian Armenian (West) Assamese Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Croatian Czech Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fante Fijian Finnish Fon French Ga Garifuna Georgian German German Sign Language Gitonga Gokana Greek Greenlandic Guadeloupean Creole Guarani Guatemalan Sign Language Guianese Creole Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Honduras Sign Language Hungarian Hunsrik Iban Ibanag Ibinda Icelandic Idoma Igbo Igede Iloko Indonesian Isoko Italian Italian Sign Language Itsekiri Japanese Javanese Jula Kabiye Kabuverdianu Kachin Kannada Kanyok Karen (S'gaw) Kazakh Kekchi Khana Kikamba Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lendu Lenje Lhukonzo Lingala Lithuanian Lolo Lomwe Low German Luganda Lunda Luo Macedonian Macua Makhuwa-Meetto Makhuwa-Shirima Malagasy Malay Malayalam Maltese Mam Mambwe-Lungu Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mexican Sign Language Min Nan (Taiwan) Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Ngbandi (Northern) Nias Nicobarese Norwegian Nsenga (Mozambique) Nsenga (Zambia) Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Phimbi Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Romania) Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Songomeno South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Taabwa Tagalog Tahitian Tajiki Talian Tamil Tandroy Tankarana Tarascan Tatar Telugu Tetun Dili Tewe Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yoruba Zande Zapotec (Isthmus) Zulu\nSɛn na ɛsɛ sɛ Yehowa Adansefo bu Intanɛt so a wɔfa hwehwɛ okunu anaa ɔyere?\nYehowa pɛ sɛ ɔbea ne ɔbarima ware a, wɔn ani gye, wɔn aware no sɔ, na ɛtena hɔ daa. (Mat. 19:4-6) Sɛ wopɛ sɛ woware a, wobɛyɛ dɛn anya okunu pa anaa ɔyere pa? Esiane sɛ Yehowa na ɔbɔɔ yɛn nti, onim nea yɛyɛ a ɛbɛma yɛanya obi a ɔfata aware no ama yɛn aware asɔ. Ɛno nti, sɛ wode nnyinasosɛm a ɔde ama yɛn no yɛ adwuma a, ɛbɛkɔ yiye ama wo. Ma yɛnhwɛ saa nnyinasosɛm no bi.\nNea edi kan, ɛsɛ sɛ yɛte asɛm a wɔkyerɛw faa nnipa ho yi ase paa. Ɛne sɛ: “Koma yɛ ɔdaadaafo sen biribiara, na ne ho yɛ ahometew.” (Yer. 17:9) Sɛ ɔbea ne ɔbarima pɛ sɛ wɔware, na wɔpɛ sɛ wohu wɔn ho yiye nti wofi ase bɔ a, wobetumi anya akɔnnɔ ama wɔn ho bere a wɔn ani nna. Ɛkɔba saa a, wobetumi asisi gyinae a nyansa nnim. Sɛ ɔbea ne ɔbarima di wɔn akɔnnɔ nko ara akyi ware a, mpɛn pii no ɛma wɔn nsa si fam. (Mmeb. 28:26) Sɛ afei ara na ɔbea ne ɔbarima bi ahyia a wɔpɛ sɛ wohu wɔn ho yiye a, nyansa nnim sɛ wɔbɛbɔ ɔdɔ ho nkɔmmɔ akɔ akyiri. Afei nso, nyansa nnim sɛ wɔbɛhyehyɛ bɔ ansa na wɔahu wɔn ho yiye.\nMmebusɛm 22:3 ka sɛ: “Onyansafo hu asiane, na ɔde ne ho sie, na ogyimifo de, ɛno ara ne sɛ ɔrekɔ, na otwa so aba.” Sɛ obi pɛ sɛ ɔfa Intanɛt so hwehwɛ okunu anaa ɔyere a, asiane bɛn na ebetumi ato no? Awerɛhosɛm ne sɛ, ebinom hyiaa nkurɔfo wɔ Intanɛt so a na anka wɔpɛ sɛ wɔware wɔn, nanso ewiee ase no, wohui sɛ nsɛm a na saa nkurɔfo no akeka akyerɛ wɔn no nyinaa yɛ nnaadaa. Afei nso, ebinom ayɛ wɔn ho ohintaduakyi wɔ Intanɛt so, na wɔdaadaa nkurɔfo a wɔn ani nna hɔ wia wɔn sika. Ɛtɔ da a, nnipabɔnefo a ɛte saa no bi mpo ka sɛ wɔyɛ Adansefo.\nHwɛ asiane foforo nso. Intanɛt so mmeae bi nso wɔ hɔ a, wɔnam akontaabu soronko bi so na ɛkyerɛ ɔbea ne ɔbarima ko a wobetumi aware wɔn ho. Nanso adanse biara nni hɔ a ɛkyerɛ sɛ akontaabu a ɛte saa yɛ adwuma. Biribi a ɛho hia paa te sɛ ɔbarima anaa ɔbea a obi bɛware no no, wohwɛ a, nyansa wom sɛ yebegyina akontaabu bi a nnipa ahyehyɛ so asi ho gyinae anaa? Sɛnea Bible nnyinasosɛm yɛ adwuma no, wobɛyɛ dɛn de akontaabu atoto ho ma ayɛ yiye?—Mmeb. 1:7; 3:5-7.\nNnyinasosɛm bi a ɛwɔ Mmebusɛm 14:15 ka sɛ: “Ogyimifo gye asɛm biara di, na onyansafo de, anammɔn biara a obetu no, ɔhwɛ no yiye.” Ansa na wubesi gyinae sɛ wobɛware obi no, ɛsɛ sɛ wuhu no yiye. Nanso sɛ wuhyia nipa no wɔ Intanɛt so a, ɛbɛyɛ den sɛ wubehu no yiye. Sɛ wode wo ho nsɛm sɛnde no, na ɔno nso de ne de sɛnde wo, na mode bere pii mpo bɔ nkɔmmɔ wɔ Intanɛt so a, wubetumi aka paa sɛ wunim onii no yiye? Ebinom a na ɛyɛ wɔn sɛ wɔahyia wɔn dɔfo no, bere a afei de wohyiae anim ne anim no, wɔn ho dwiriw wɔn papaapa.\nOdwontofo no kaa sɛ: “Me ne nkontompofo mmɔ, na metwe me ho fi nyaatwomfo ho.” (Dw. 26:4) Nnipa bebree adwene yɛ wɔn sɛ, wɔn ho nsɛm a wɔde gu Intanɛt so de hwehwɛ okunu anaa ɔyere no, sɛ wodi atoro wom sɛnea ɛbɛyɛ a nkurɔfo ani begye wɔn ho a, ɛnyɛ hwee. Sɛ wɔne nkurɔfo rebɔ nkɔmmɔ wɔ Intanɛt so a, subammɔne a wɔwɔ no, wobetumi de asie anaa wɔremma obiara nhu. Sɛ obi ka sɛ ɔyɛ Yehowa Danseni mpo a, wobɛyɛ dɛn ahu sɛ ɛyɛ ampa sɛ wabɔ asu? Ɔyɛ Kristoni a ne ho akokwaw? Ɔne Yehowa adamfofa te sɛn? Anuanom bu no wɔ asafo no mu? Anaa ebetumi aba sɛ ɔyɛ nea ɛmfata anaa ɔbɔ “fekubɔne” mpo? (1 Kor. 15:33; 2 Tim. 2:20, 21) Bible nso ma no kwan sɛ obetumi aware anaa? Weinom yɛ biribi a ɛho hia sɛ wuhu. Nanso sɛ Adansefo a wonim nipa no yiye ammoa wo a, ɛbɛyɛ den sɛ wubehu. (Mmeb. 15:22) Afei nso, obi a ɔde nokwaredi resom Yehowa de, ɛremma n’adwene mu mpo sɛ ɔnkɔware obi a onnye nni na ɔne no “ntwe kɔndua koro.”—2 Kor. 6:14; 1 Kor. 7:39.\nYɛahu sɛ, sɛ obi pɛ sɛ ɔfa Intanɛt so hwehwɛ okunu anaa ɔyere a, asiane a ɛwom no dɔɔso. Nanso anigyesɛm ne sɛ akwampa wɔ hɔ a obi betumi afa so anya okunu anaa ɔyere pa. Wobɛyɛ dɛn na woanya obi a ɔfata aware no? Sɛ yetumi hyiam wɔ Ahenni Asa so ne Nhyiam Asa so yɛ nhyiam anaa sɛ yehyia wɔ mmeae afoforo nso a, Yehowa Adansefo tumi hu wɔn ho anim ne anim.\nSɛ munya bere ma mo ho a, nkakrankakra mubehu sɛ botae a esisi mo ani so ne nea obiara ani gye ho no, ɛne ne yɔnko de hyia anaa\nNanso sɛ yentumi nhyiam anim ne anim sɛnea ɛrekɔ so wɔ COVID-19 nsanyare bere yi mu no a, yɛfa ɛlɛtrɔnik mfiri so yɛ asafo nhyiam. Ɛno ma Adansefo a wɔnwaree no nya kwan ne wɔn ho hyia. Ɛba saa a, onii a wɔn ani gye ne ho no, wotumi hu sɛnea ɔma mmuae ne sɛnea ɔne Onyankopɔn ntam te. (1 Tim. 6:11, 12) Yɛpɔn adesua nso a, wobetumi ahyiam wɔ breakout room abɔ nkɔmmɔ de ahu wɔn ho yiye. Afei nso, Adansefo no betumi ahyiam wɔ ɛlɛtrɔnik mfiri so agye wɔn ani. Saa bere no, sɛ obi wom a w’ani gye ne ho a, wubetumi de w’ani ato fam ahwɛ sɛnea ɔne afoforo bɔ, na ebetumi ama woahu ne suban ankasa nso. (1 Pet. 3:4) Nkakrankakra, sɛ muhu mo ho yiye a, mubetumi ahwɛ sɛ botae a esisi mo ani so ne nea obiara ani gye ho no, ɛne ne yɔnko de hyia anaa. Ɛno bɛma moahu sɛ ɛsɛ sɛ moware anaa ɛnsɛ sɛ moware.\nSɛ wɔn a wɔnwaree de Bible nnyinasosɛm yɛ adwuma de hwehwɛ ɔyere anaa okunu a, ebetumi ama wɔn aware asɔ. Ɛbɛma wɔahu sɛ ɛbɛ yi yɛ nokware. Ɛka sɛ: “Nea wanya ɔyere pa (anaa okunu pa) no, wanya adepa. Na Yehowa begye no atom.”—Mmeb. 18:22.\nw21 July kr. 30-31


Забур 140 CARS - Nnwom 140 ASCB\n1Ao Awurade gye me firi nnipa bɔne nsam;\nbɔ me ho ban firi basabasayɛfoɔ nsam,\n2wɔn a wɔdwene bɔne wɔ wɔn akoma mu\nna wɔhwanyane ɔko mu da biara.\n3Wɔse wɔn tɛkrɛma ano te sɛ ɔtweaseɛ deɛ;\nananka borɔ wɔ wɔn ano.\n4Ao Awurade, yi me firi amumuyɛfoɔ nsam;\nbɔ me ho ban firi basabasayɛfoɔ a\nwɔdwene sɛ wɔbɛtwintwan mʼanan mu.\n5Ahantanfoɔ asum me afidie;\nwɔatrɛtrɛ wɔn asau nhoma mu,\nwɔasunsum me mfidie wɔ me kwan so.\n6Ao Awurade, meka kyerɛ wo sɛ, “Wone me Onyankopɔn.”\nAo Awurade, tie me mmɔborɔ su.\n7Ao Otumfoɔ Awurade, me gyefoɔ ɔhoɔdenfoɔ a\nwobɔ me tiri ban ɔko da,\n8nyɛ amumuyɛfoɔ abisadeɛ mma wɔn, Ao Awurade;\nmma wɔn nhyehyɛeɛ nyɛ yie.\nnanso, ma amumuyɛsɛm a ɛfiri wɔn anomu nsɛe wɔn.\n10Ma nnyasrama ngu wɔn so;\nma wɔnto wɔn ngu ogya mu,\nngu atɛkyɛ amena mu a wɔrensɔre bio.\n11Mma dinsɛefoɔ ntim asase no so;\nma amanehunu ntaataa basabasayɛfoɔ.\n12Menim sɛ Awurade bu ahiafoɔ atɛntenenee\nna ɔka onnibie asɛm ma no.\n13Ampa ara, teneneefoɔ bɛkamfo wo din\nASCB : Nnwom 140


4 Enti, me nuanom a medɔ mo a m’ani agyina mo, m’anigye ne m’abotiri,+ adɔfo, munnyina pintinn+ saa wɔ Awurade mu. 2 Mitu Euodia fo, na mitu Sintike nso fo sɛ wonnya adwenkoro+ Awurade mu. 3 Yiw, mesrɛ wo nso, me yɔnko kɔnduasoafo ɔnokwafo,+ kɔ so boa saa mmea yi a wɔne me abom adi apere+ asɛmpa no mu no, wɔne Klemen ne me mfɛfo adwumayɛfo+ a wɔaka a wɔn din+ wɔ nkwa nhoma no mu no.+ 4 Munni ahurusi wɔ Awurade mu daa.+ Meka bio sɛ, munni ahurusi!+ 5 Momma nnipa nyinaa nhu mo ntease.+ Awurade abɛn.+ 6 Munnnwinnwen biribiara nnhaw mo ho,+ na mmom momfa mpaebɔ ne nkotɔsrɛ+ ne aseda so mfa mo adesrɛ nto Onyankopɔn anim ade nyinaa mu;+ 7 na Onyankopɔn asomdwoe+ a ɛboro adwene nyinaa so no bɛbɔ mo koma+ ne mo adwene nsusuwii ho ban denam Kristo Yesu so. 8 Afei anuanom, biribiara a ɛyɛ nokware, biribiara a ɛsom bo, biribiara a ɛteɛ, biribiara a ɛho tew,+ biribiara a ɛyɛ fɛ, biribiara a wɔka ho asɛm pa, ɔbra pa biara a ɛwɔ hɔ ne biribiara a ɛsɛ ayeyi no, monkɔ so nsusuw saa nneɛma yi ho.+ 9 Nneɛma a musuae na mugye toom na motee na muhui wɔ me ho no, ɛno na monyɛ;+ na asomdwoe Nyankopɔn+ no ne mo bɛtena. 10 Midi ahurusi pii Awurade mu sɛ afei de moafi ase redwen me ho bio;+ ɛwom, na moredwen me ho nso moannya hokwan no. 11 Ɛnyɛ sɛ biribi hia me nti na mereka saa, efisɛ masua sɛ tebea biara a mewɔ mu no, mɛpene nea mewɔ so.+ 12 Minim sɛnea wodi hia ankasa,+ na minim sɛnea wonya ma ebu so nso. Biribiara ne tebea biara mu no, masua ɔmee ne ɔkɔm nyinaa, sɛnea wonya ma ebu so ne sɛnea wodi hia nyinaa.+ 13 Ade nyinaa mu mewɔ ahoɔden, nea ɔhyɛ me den no nti.+ 14 Nanso, moyɛɛ no yiye sɛ munyaa m’ahohia+ mu kyɛfa.+ 15 Nokwarem no, mo Filipifo, munim nso sɛ bere a mifii asɛmpaka adwuma no ase a mifii Makedonia no, asafo biara ne me annya ɔma ne ogye mu kyɛfa, gye mo nkutoo;+ 16 efisɛ mewɔ Tesalonika no mode nea mihia brɛɛ me pɛnkoro ne ne mprenu so. 17 Ɛnyɛ akyɛde na m’ani abere rehwehwɛ,+ na mmom aba+ a ɛma mo mfaso dɔɔso no na m’ani abere rehwehwɛ. 18 Nanso manya nneɛma nyinaa ma abu so mpo. Mayɛ mã, afei a Epafrodito+ de nneɛma a efi mo hɔ abrɛ me no, ade a ɛyɛ huam,+ afɔrebɔ a ɛfata+ na ɛsɔ Onyankopɔn ani yiye. 19 Mo nso, me Nyankopɔn+ bɛma mo nea muhia+ nyinaa sɛnea n’ahonyade+ pii no te denam Kristo Yesu so. 20 Afei anuonyam nka yɛn Nyankopɔn ne Agya no daa daa.+ Amen. 21 Munkyia+ ɔkronkronni biara a ɔwɔ Kristo Yesu mu+ mma me. Anuanom a wɔka me ho no kyiakyia mo. 22 Akronkronfo nyinaa kyiakyia mo, titiriw wɔn a wɔwɔ Kaesare fie no.+ 23 Awurade Yesu Kristo adom nka honhom a moda no adi no.+


ルカの福音書 10 JCB - Luka 10 AKCB\n1Eyi akyi no, Yesu yii nʼakyidifo no mu aduɔson somaa wɔn baanu baanu kɔɔ nkurow ne nkuraa a akyiri no ɔbɛkɔ hɔ no so. 2Ɔka kyerɛɛ wɔn se, “Otwa adwuma no dɔɔso, nanso adwumayɛfo no sua. Enti monsrɛ adwumawura no na ɔmma adwumayɛfo bebree mmra ne twa adwuma no mu. 3Monkɔ, na meresoma mo sɛ nguan akɔ mpataku mu. 4Mommfa sika, akwantu kotoku anaa mpaboa; na munnkyia obiara nso a mubehyia no wɔ ɔkwan so.\n5“Sɛ mokɔ ofi biara mu a, munni kan nkyia ofie hɔfo no se, ‘Asomdwoe nka mo!’ 6Na sɛ asomdwoe ba bi wɔ hɔ a, mo asomdwoe bɛba ne so; na sɛ obi a ɔte saa nni hɔ a, mo asomdwoe bɛsan aba mo nkyɛn. 7Ofi biara a mokɔ mu no, momma hɔ nyɛ mo atenae; aduan biara a wɔde bɛma mo no, munni efisɛ ɛsɛ sɛ odwumayɛni biara nya nʼadwumayɛ so akatua; munnni atutena wɔ afi mu.\n8“Na sɛ mokɔ kurow biara mu na wogye mo fɛw so a, aduan biara a wɔde bɛma mo no munni. 9Monsa kurow no mu ayarefo yare, na monka nkyerɛ ɛhɔfo nyinaa se, ‘Onyankopɔn ahenni no abɛn mo.’ 10Nanso sɛ mokɔ kurow biara mu na wɔannye mo fɛw so a monkɔ ne mmɔnten so nkɔpae mu nka se, 11‘Mo kurom ha mfutuma a ɛwɔ yɛn nan ase mpo, yɛreporoporow agu, de atia mo; na mmom munhu pefee sɛ, Onyankopɔn ahenni no abɛn.’ 12Mereka akyerɛ mo se, saa kurow no, asɛm a ɛbɛto wɔn atemmuda no bɛsen nea ɛtoo Sodom no.\n13“Korasin, due! Betsaida, due! Anwonwade a meyɛɛ wɔ mo mu no, sɛ meyɛɛ wɔ Tiro ne Sidon a, anka ɛhɔfo no de awerɛhow ne ahonu asakra wɔn adwene dedaw. 14Atemmuda no, asɛm a ɛbɛto wɔn no bɛsen nea ɛbɛto Tiro ne Sidon. 15Na wo Kapernaum, wugye di sɛ wubenya ɔsoro anuonyam? Dabi da, wobɛkɔ asaman.\n16“Obiara a otie mo no tie me, na nea ɔpo mo no po me, na nea ɔpo me no nso po nea ɔsomaa me no.”\n17Aduɔson no san de anigye ba bɛbɔɔ amanneɛ se, “Awurade, wo din nti ahonhommɔne mpo abrɛ wɔn ho ase ama yɛn.”\n18Na ɔka kyerɛɛ wɔn se, “Mihuu sɛ ɔbonsam retew afi ɔsoro sɛ anyinam abɛhwe fam. 19Mama mo tumi ne ahoɔden a mode betiatia awɔ ne nkekantwɛre ne ɔtamfo no tumi biara a ɔwɔ so na biribiara nso rentumi mo. 20Nanso mommma mo ani nnye sɛ ahonhommɔne brɛ wɔn ho ase ma mo, na mmom, momma mo ani nnye sɛ wɔakyerɛw mo din wɔ ɔsoro.”\n21Saa bere no ara mu na Yesu de Honhom Kronkron mu anigye bɔɔ mpae se, “Agya, ɔsoro ne asase wura, meda wo ase sɛ wode saa nneɛma yi ahintaw wɔn a wosusuw sɛ wɔyɛ anyansafo, na mmom woada nokware no adi akyerɛ wɔn a wɔde ahobrɛase gye wo di sɛ mmofra no. Nanso Agya, wo pɛ mu na woma ɛbaa saa.\n22“Mʼagya de nneɛma nyinaa ahyɛ me nsa; na obiara nnim Ɔba no, gye Agya no. Saa ara nso na obiara nnim Agya no, gye Ɔba no ne wɔn a Ɔba no bɛda Agya no adi akyerɛ wɔn no.”\n23Ɛkaa ɔne nʼasuafo no, ɔka kyerɛɛ wɔn se, “Nhyira ne aniwa a ehu nea muhu! 24Efisɛ adiyifo ne ahene pii pɛe sɛ anka wohu nea muhu yi na wɔte nea mote yi, nanso wɔanhu na wɔante.”\n25Mmaranimfo bi pɛɛ sɛ ɔsɔ Yesu hwɛ nti obisaa no se, “Kyerɛkyerɛfo, menyɛ dɛn na manya nkwa a enni awiei?”\n26Yesu nso bisaa no se, “Dɛn na wɔakyerɛw wɔ Mose mmara no mu? Na wote ase dɛn?”\n27Obuaa no se, “Mmara no ka se, ‘Fa wo koma, ne wo kra, ne wʼahoɔden, ne wʼadwene nyinaa dɔ Awurade, wo Nyankopɔn, na dɔ wo yɔnko sɛ wo ho!’ ”\n28Yesu ka kyerɛɛ no se, “Woabua no yiye. Yɛ eyinom na wubenya nkwa.”\n29Nanso ɔbarima no pɛɛ sɛ ɔkyerɛ sɛ odi mmara no nyinaa so nti, obisaa Yesu se, “Hena ne me yɔnko?”\n30Yesu nso maa no mfatoho bi se, “Da bi, na ɔbarima bi retu kwan afi Yerusalem akɔ Yeriko. Na ɔnam ɔkwan so no, ɔkɔtɔɔ akwamukafo mu na wogyee ne ho nneɛma nyinaa, hwee no, pirapiraa no ma ɔtɔɔ beraw, gyaw no too ɔkwan kyɛn kɔe. 31Ankyɛ biara, Yudani sɔfo bi bepuee ne so, nanso ɔman faa nkyɛn kɔe. 32Saa ara nso na Lewini bi nso bepuee ne so man faa nkyɛn. 33Ankyɛ biara na Samariani bi nso beduu hɔ. Ohuu no no, ɔyɛɛ no mmɔbɔ. 34Ɔkɔkotow ne nkyɛn, hohoroo nʼapirakuru no anim, de aduru guguu mu, kyekyeree. Afei ɔmaa no so de no tenaa nʼafurum so dii aboa no nkyɛn de no kɔɔ ahɔhobea bi hwɛɛ no anadwo mu no nyinaa. 35Ade kyee no ogyaw ahɔhobea sohwɛfo no sika a ɛbɛso no hwɛ sɛ ɔmfa nhwɛ no. Ɔsan hyɛɛ no bɔ se, ‘Ka foforo biara a wobɛbɔ wɔ ne ho no, mɛba abetua.’\n36“Afei saa nnipa baasa yi mu hena na ɔyɛɛ ne yɔnko?”\n37Mmaranimfo no buae se, “Nea ohuu opirafo no mmɔbɔ no.”\nYesu ka kyerɛɛ no sɛ, “Wo nso, kɔ na kɔyɛ saa ara.”\n38Ɛbaa sɛ Yesu ne nʼasuafo rekɔ Yerusalem no, wokoduu akuraa bi ase. Woduu hɔ no, ɔbea bi a wɔfrɛ no Marta de no kɔɔ ne fi. 39Marta nuabea bi a wɔfrɛ no Maria tenaa fam wɔ Yesu nkyɛn tiee no. 40Saa bere no, Marta a nʼani abere reyɛ aduan no baa Yesu nkyɛn bɛka kyerɛɛ no se, “Awurade, mayɛ adwuma abrɛ, nti ka kyerɛ Maria na ommeso mu mma me.”\n41Awurade buaa no se, “Marta, Marta, wudwinnwen haw wo ho wɔ nneɛma pii ho. 42Ade baako pɛ na ehia; ɛno na Maria afa no; na wɔrennye mfi ne nsam.”\nAKCB : Luka 10


Tu Fu( pronounciation of "Tu Fu" (help·info)) (Chinese: 杜甫; Wade–Giles: Tu Fu; 712–770) 712－770) yε obi a ɔtwerɛ anwonsɛm wɔ China neamanyɔni wɔ Tang dynasty. Na ne nua panin ne n'adamfo Li Bai (Li Po) ka ho, wɔtaa frɛ no sɛ ɔno na ɔnim anwonsɛm twerɛ wɔ China. N'anisoadehunu paa ne sɛ ɔbɛsom ne man sɛ Civil servant, nanso ɔdaa no adi sɛ ɔntumi nyɛ saa adwuma no. An Lushan ntɔkwa bɛyɛ ahanson ne aduonum num sɛe n'abrabɔ ne ɔman no nyinaa,na ne mfeɛ du num a ɛtwaatoɔ no yɛɛ atoyerɛnkyɛm nkoa.\nƐwɔm sɛ ɛnkane no na wɔn a wɔtwerɛ anwonsɛm no bi nim no deɛ, ne nnwuma bɛgyee din wɔ China ne Japan kasadwini amammerɛ mu. Wɔ n'anwonsɛm atwereɛmu, anwomsɛm bɛyɛ apem ne ahanum(1500) na wakora no wɔ mfeɛ pii nie. Chinafoɔ a wɔbɔ nkrɔfoɔ abaso no frɛɛ no "Anwonsɛm-abakwasɛm" ne "anwonsɛm twerɛfoɔ", ɛna sɛdeɛ n'adwuma no si tuu mpɔn no maa no kwan maa no daa no ha adi wɔ akenkanfoɔ a ɛwɔ atɔeɛ fam sɛ "Chinese Virgil, Horace,Ovid, Shakespeare, Milton, Burns, Wordsworth, Béranger, Hugo anaa Baudelaire".\nTete Chinese a wɔtwerɛ sane kasa fa dwuma a obi di ho kaa biribi faa ɔtwerɛfoɔ abrabɔ aberɛ a wɔn rekyerɛ adwuma bi mu. Dwumadie bi a a America scholar Burton Watson ka faa "links bi a tete Chinafoɔ ka faa art ne papa ne bɔne ho". Ɛnam sɛ na Du Fu anwonsɛm pii fa papa ne bɔne ne abakwasɛm ho nti, saa dwumadie titire ho hia yie paa. Adeɛ baako a Chinese abakwasɛm twerɛfoɔ William Hung kae ne sɛ,mpɛmpii no China anwonsɛm no yɛ ketewa, a wɔyi nnoɔma a ɛho hia firi mu, a anka ɛwɔ sɛ obi a wɔkakyerɛ no a ɔte kurom hɔ hu. Wɔn a wɔte hɔ mprempren a wɔkenkan no, " sɛdeɛ yɛhunu mmerɛ no sɛ ɛyɛ, beaɛ no nnoɔma a ɛwɔ hɔ no mma no nyɛ saa, sɛ yɛde yɛnho to so sɛ ɛnnyɛ papa a nsunsuansoɔ a ɛbɛba ne sɛ yannte anwonsɛm no ase anaa sɛ yadi nkuguo sɛ yɛbɛte ne nyinaa ase". Stephen Owen de nsusuiɛ a ɛtɔ so mmiɛnsa a ɛfa Du Fu ho baa sɛ, wɔnkasa mfa nnoɔma a ɔtwerɛfoɔ no twereɛɛ a ɛfa ɔnoa abrabɔ ho, kyɛn nnoɔma bi ɛho hia a wayi afiri anwonsɛm a watwerɛ nom.\n↑ Ebrey, 103\n↑ Watson, xvii\n↑ Hung, 5\nYɛ yi fii "https://tw.wikipedia.org/w/index.php?title=Tu_Fu&oldid=62513"\nNsesae ba kratafa yi so da 22 Ogyefuo 2022, mmere 18:05.


AK/Prabhupada 0034 - Obiara nya nimdeɛ fi okunini bi nkɛn - Vanipedia\nAK/Prabhupada 0034 - Obiara nya nimdeɛ fi okunini bi nkɛn\nTi Nson, "Awurade ho Nimdeɛ ." Nneɛma abien wɔ ha, nea edimu ɛne nea enni mu. Wiase yi enni mu. Ha yi, yɛrentumi nte ade biako ase gyesɛ ne yɔnko baako bio ka ho Sɛ yɛka se "Ɔba ni a", "na ɛsɛ sɛ agya nso wɔ hɔ." Sɛ yɛka se "okunu ni a", "na ɛsɛsɛ sɛ ɔyere nso wɔ hɔ." Sɛ yɛka se "akoa ni a'" "na owura wɔ hɔ." Sɛ yɛka se "kanea ni," "na esum wɔ hɔ." Wɔfrɛ eyi se wiase a enni mu. Sɛ wobɛte biako ase a na baako nso ka ho. Nanso, ewiase foforo bi nso wɔ hɔ, saa ewiase yi de edi mu. Ɛhɔ de, owura ne akoa yɛ ade biako. Nsonsonoe enni mu. Ɔbaako yɛ owura na ɔbaako nso yɛ akoa, nanso wɔn debea yɛ baako.\nEnti Bhagavad-gītā Eti ɛsɔn no kyerɛ biribi ɛfa wiase ɛne nimdeɛ a edi mu no ho. Sɛnea yebenya saa nimdeɛ no, Awurade Kṛṣṇa akyerɛ mu. Kṛṣṇa yɛ abɔde nyinaa Agya a odi mu.\nEyi ne nea Awurade Brahmā aka afa Kṛṣṇa ho wɔ ne nhoma kronkron Brahma-saṁhitā mu. Saa nhoma yi, Śrī Caitanya Mahāprabhu kɔgyei wɔ India anafo mantam. ɛna ɔdemaa n'asuafo bere a ofi n'aporɔw bɔ a ɛde no kɔɔ India anafo mantam bae no. Enti ye gye to mu sɛ saa Brahma-saṁhitā nhoma yi yɛ kronkron. Sɛnea yenya nimdeɛ eni. Yenya nimdeɛ efi nea ɔwɔ nimdeɛ nkyɛn. Obiara gye nimdeɛ fi nea onim hɔ, nanso eyi yɛ nimdeɛ a dodow no ara agye ato mu. na ɔkwan a yɛfa so nya nimdeɛ no sono kakra. Sɛ yegye nimdeɛ fi obi hɔ a na ɛkyerɛ sɛ ɔno nso agye nimdeɛ no afi ne wura nkyɛn Obiara mmɔ ne tirim. Ɛnnyɛ adwuma. Ɛyɛ saa a enni mu. Metaa de asɛm yi yɛ nfantoho, sɛ abɔfra sua ade fi n'agya nkyɛn. Abɔfra no bisa n'agya, "Agya, afiri bɛn ni?" na agya no abua se, "me dɔba, wɔfrɛ no akasamu." Enti, abɔfra no nya nimdeɛ fi n'agya nkyɛn, "Eyi yɛ akasamu." Enti, sɛ abɔfra no ka kyerɛ obi foforo se, "Eyi yɛ akasamu a, na ɛyɛ nokware. Ɔyɛ abɛfra de nanso, esiane sɛ w'anya nimdeɛ afi nea onim hɔ no nti, n'sɛm no yɛ nokware. Saa ara, sɛ ye sua ade fi nea onim nkyɛn a, ebia, meyɛ abofra nanso m'asɛm no yɛ nokware. Eyi ne kwan a yɛfaso nya nimdeɛ. Yemmɔ yɛn tirim nnya nimdeɛ. Saa kwan yi, w'akyerɛm wɔ Bhagavad-gītā eti anan no mu. evaṁ paramparā-prāptam imaṁ rājarṣayo viduḥ (BG 4.2). Eyi ni paramparā akwankyerɛ no..\nEvaṁ paramparā. Enti nimdeɛ a edi mu no, yenya efi nea odi mu nkyɛn. Obiara enfi ewiase a enni mu no mu mmɛ kyerɛ nimdeɛ a edi mu. Ɛnnyɛ yie. Enti aha yi yɛ te ewiase a edi mu no ase, nimdeɛ a edi mu,efi ade nyinaa so Tumfo, Ɔhotefo no nkyɛn. Edi mu a ɛkyerɛ sɛ anādir ādir govindaḥ (Bs. 5.1). Ɔne agya a n'akyi obiara enni hɔ, ɔno na ade nyinaa efi no, enti odi mu. Ɛnnyɛ obi na ɔbɔɔ no. Eyi ne Nyame. Enti saa eti yi, wɔkyerɛ mu sɛ, śrī bhagavān uvāca, Onipa a odi mu. Bhagavān kyerɛ sɛ Onipa a odi mu a ɔnfa n'ani nto obiara so.\nRetrieved from "https://www.vanipedia.org/w/index.php?title=AK/Prabhupada_0034_-_Obiara_nya_nimdeɛ_fi_okunini_bi_nkɛn&oldid=336536"\nAK-Quotes - in South Africa\nThis page was last modified on 8 June 2018, at 11:07.


John 2 NIV – Yohane 2 AKCB | Biblica\nJohn 2 NIV – Yohane 2 AKCB\n1Ne nnansa so na nnipa bi hyiaa ayeforo wɔ Kana a ɛwɔ Galilea asase so no. Na Yesu ne na wɔ hɔ, 2na wɔato nsa afrɛ Yesu ne nʼasuafo no nso aba hɔ bi. 3Wogu so regye wɔn ani no, ayeforo no ase nsa sa maa Yesu ne na kɔɔ Yesu nkyɛn kɔka kyerɛɛ no se, “Wɔn nsa a wɔrenom no asa.”\n4Yesu ka kyerɛɛ ne na se, “Dɛn na wopɛ sɛ meyɛ? Me bere nnya nnui.”\n5Ne na ka kyerɛɛ asomfo no se, “Biribiara a ɔbɛka se monyɛ no, monyɛ.”\n6Na abo asuhina asia sisi hɔ; eyinom mu na na Yudafo de nsu gu de hohoro wɔn ho wɔ amanne kwan so. Na ahina biara tumi fa nsu galɔn aduasa.\n7Yesu ka kyerɛɛ asomfo no se, “Momfa nsu nhyehyɛ ahina no amaama.” Wɔde nsu hyɛɛ no amaama.\n8Yesu ka kyerɛɛ wɔn se, “Monsaw bi nkɔma onipa a ayeforo no ho ntotoe hyɛ ne nsa no.”\n9Nea ayeforo no ho ntotoe hyɛ ne nsa no kaa nsu a adan nsa no hwɛe. Na onnim faako a nsa no fi, nanso na asomfo no de, wonim. Ɔfrɛɛ ayeforokunu no 10ka kyerɛɛ no se, “Saa nsa yi yɛ nsa pa. Wonte sɛ afoforo a wɔaka no. Obiara a ɔto pon de nsa pa di kan ba wɔ nʼaponto ase, na akyiri no ɔde nsa a enni mu aba. Nanso wo de, wode nsa pa no atwa to!”\n11Saa nsɛnkyerɛnne a Yesu yɛɛ wɔ Kana a ɛwɔ Galilea asase so no ne nsɛnkyerɛnne a edi kan a ɔyɛɛ wɔ bagua mu de kyerɛɛ sɛ ne tumi fi ɔsoro. Ɛmaa nʼasuafo no nso gyee no dii sɛ, ampa ara, ɔno ne Agyenkwa no.\n12Ayeforohyia no akyi no, ɔne ne na ne ne nuanom ne nʼasuafo no dii nna kakra wɔ Kapernaum.\n13Esiane sɛ na Yudafo Twam Afahyɛ no rebedu nti, Yesu kɔɔ Yerusalem. 14Oduu asɔredan no mu hɔ no, ohuu sɛ aguadifo bi nso tete wɔn apon akyi resesa sika. 15Yesu faa ntampehama yɛɛ no mpire de pam sikasesafo no ne wɔn nguan ne wɔn anantwi no fii asɔredan mu hɔ, kaa wɔn apon gu maa wɔn sika a wɔresesa no nyinaa bɔ pansamee. 16Afei ɔkɔɔ wɔn a wɔtɔn mmorɔnoma no so ka kyerɛɛ wɔn se, “Monsesaw wɔn mfi ha nkɔ ntɛm! Munnyae sɛ mode mʼAgya fi ayɛ aguadibea no!” 17Asuafo no kae se, wɔakyerɛw wɔ Kyerɛwsɛm no mu se, “Wo fi yiyedi ho dadwen ahyɛ me so.”\n18Afei Yudafo mpanyin no bisaa Yesu se, “Tumi bɛn na wowɔ a enti wopam nnipa no? Yɛ nsɛnkyerɛnne bi fa di adanse sɛ Onyankopɔn na ɔmaa wo saa tumi no.”\n19Yesu buaa wɔn se, “Mate nea moaka no. Nsɛnkyerɛnne a mede bedi adanse ara ne sɛ, mummubu asɔredan yi ngu na mede nnansa besi bio.”\n20Yudafo mpanyin no tee asɛm a Yesu kae no, wobisaa no se, “Asɔredan a wɔde mfe aduanan asia sii no, na wode nnansa betumi asi?” 21Nanso Yesu de, na ɔde ɔno ankasa ne nipadua na ɛreyɛ asɔredan no mfatoho, 22Yesu wusɔre no akyi ansa na asuafo no kaee asɛm a ɔkae no. Eyi ma wogyee Kyerɛwsɛm ne nsɛm a Yesu kae no dii.\n23Bere a Twam Afahyɛ no duu a na Yesu wɔ Yerusalem no, nsɛnkyerɛnne ahorow bebree maa nnipa gyee no dii. 24Nanso Yesu amfa ne ho anto wɔn so, efisɛ na onim sɛnea nnipa suban te. 25Na onhia onipa adanse a obedi afa onipa ho, efisɛ na onim nea ɛwɔ onipa mu.\nAKCB : Yohane 2


Ɔsɛnkafo 4 | Intanɛt So Bible| Wiase Foforɔ Nkyerɛaseɛ\nOwu ye sen nhyɛso (1-3)\nAdwuma ho adwene a ɛfata (4-6)\nAdamfo so mfaso (7-12)\nBaanu ye sen ɔbaako (9)\nƆhene asetena betumi ayɛ ahuhude (13-16)\n4 Mesan hwɛɛ nneɛma a nkurɔfo yɛ de hyɛ nnipa so wɔ wiase nyinaa no. Mihuu wɔn a wɔhyɛ wɔn so no nisu, na na obiara nni hɔ a ɔbɛkyekye wɔn werɛ.+ Ná wɔn a wɔhyɛ nkurɔfo so no wɔ tumi, na na obiara nni hɔ a ɔbɛkyekye wɔn a wɔhyɛ wɔn so no werɛ. 2 Enti mekamfoo nnipa* a wɔawuwu dedaw no sen nnipa* a wɔda so te ase no.+ 3 Na nea ne de ye sen wɔn nyinaa ne nea wonnya nwoo no,+ nea onhuu awurukasɛm a wodi* wɔ wiase no.+ 4 Na mahu sɛnea nnipa ntam akansi nti, nkurɔfo yere wɔn ho yɛ adwuma ma wɔben adwumayɛ mu.+ Eyi nso yɛ ahuhude, na ɛyɛ ɔbrɛgu.* 5 Ɔkwasea bobɔw ne nsa, na ɔfɔn.*+ 6 Sɛ obi gye n’ahome kakra a, eye sen sɛ ɔbɛyɛ adwumaden bebree; ɛyɛ ɔbrɛgu.*+ 7 Mesan hwɛɛ ade foforo bi nso a ɛyɛ ahuhude wɔ wiase: 8 Ɔbarima bi wɔ hɔ. Ɔno nko ara na ɔwɔ hɔ, na obiara nka ne ho. Onni ba anaa nua biara, nanso ɔyɛ adwumaden a onnyae. Ahonyade biara nsɔ n’ani.+ Nanso ommisaa ne ho sɛ, ‘Hena koraa na merebrɛ ama no, a ne nti mede nneɛma pa rekame me ho* yi’?+ Eyi nso yɛ ahuhude ne adwumahunu.+ 9 Baanu ye sen ɔbaako,+ efisɛ wonya wɔn adwumaden so akatua pa.* 10 Na sɛ ɔbaako hwe ase a, nea ɔka ne ho no betumi ama no so. Na ɔbaakofo a ɔhwe ase a obi nka ne ho a ɔbɛma no so no, ebewie no dɛn? 11 Bio nso, sɛ baanu da a, wɔn ho bɛyɛ wɔn hyew, na ɔbaakofo de, ɛbɛyɛ dɛn na ne ho ayɛ no hyew? 12 Obi betumi adi ɔbaakofo so, nanso baanu de, wobetumi ne no de asi ani. Na hama a ɛbɔ ho abiɛsa no, emu rentew ntɛm.* 13 Abofra hiani a onim nyansa ye sen ɔhene akwakoraa gyimifo+ a ontie kɔkɔbɔ bio.+ 14 Afiase na ofi* bedii hene;+ nso wɔwoo no ohiani wɔ ɔbaako no ahenni mu.+ 15 Mahu wɔn a wɔte ase a wɔnenam wiase nyinaa ne sɛnea ewie abofra a obedii ɔbaako no ade no. 16 Ɛwom, n’akyitaafo rensa da, nanso wɔn a wobedi n’akyi aba no ani rennye ne ho.+ Eyi nso yɛ ahuhude, na ɛyɛ ɔbrɛgu.*\n^ Anaa “awufo.”\n^ Anaa “ateasefo.”\n^ Anaa “nneɛma bɔne a wɔyɛ.”\n^ Nt., “ɔwe ɔno ara ne honam.”\n^ Anaa “mfaso pii.”\n^ Anaa “ɛyɛ den sɛ emu bɛtew.”\n^ Ebetumi aba sɛ abofra nyansafo no ho asɛm na wɔreka.


ሆሴዕ 12 NASV – Hosea 12 AKCB | Biblica\nሆሴዕ 12 NASV – Hosea 12 AKCB\n1Efraim de mframa ayɛ aduan;\nodi apuei mframa akyi daa\nna odi atoro yɛ akakabensɛm bebree.\nƆne Asiria yɛ apam\nna ɔde ngo kɔ Misraim.\n2Awurade wɔ sobo de bɔ Yuda;\nɔbɛtwe Yakob aso wɔ nʼakwan ho\nna watua no ne nneyɛe so ka.\n3Ɔyafunu mu na osoo ne nua nantin;\nonyinii no, ɔne Onyankopɔn peperee so.\n4Ɔne ɔbɔfo tentam dii ne so nkonim;\nɔde nusu srɛɛ ne nkyɛn adom.\nOhuu no wɔ Bet-El\nne no kasaa wɔ hɔ.\n5Asafo Awurade Nyankopɔn,\nAwurade ne ne din a ahyeta!\n6Ɛsɛ sɛ wosan kɔ wo Nyankopɔn nkyɛn.\nTena ɔdɔ ne trenee mu,\nna twɛn wo Nyankopɔn daa.\n7Oguadini de asisi nsania yɛ nʼadwuma;\nnʼani gye asisi ho.\n8Efraim hoahoa ne ho sɛ,\n“Meyɛ ɔdefo; manya me ho.\nMʼahonya nyinaa mu wɔrenhu\namumɔyɛ biara wɔ me ho.”\n9“Mene Awurade wo Nyankopɔn,\na miyii wo fii Misraim.\nMɛma woakɔtena ntamadan mu bio\nsɛnea na woyɛ wɔ wʼaponto afahyɛ nna mu no.\n10Mekasa kyerɛɛ adiyifo,\nmemaa wɔn anisoadehu bebree\nna mefaa wɔn so kaa mmebusɛm.”\n11Gilead yɛ otirimɔdenfo ana?\nEmu nnipa no yɛ ahuhufo!\nWɔde anantwi bɔ afɔre wɔ Gilgal ana?\nWɔn afɔremuka bɛyɛ te sɛ abo\na wɔahɔre no siw wɔ asase a wɔafuntum so.\n12Yakob guan kɔɔ Aramfo asase so;\nIsrael som de nyaa ɔyere,\nɔhwɛɛ nguan de tuaa ti nsa.\n13Awurade nam odiyifo so\nyii Israel fii Misraim,\nɔnam odiyifo so hwɛɛ no.\n14Nanso Efraim ahyɛ no abufuw yayaayaw;\nnʼAwurade bɛma ne mogyahwiegu ho afɔdi ada no so\nna obetua nʼanimtiaabu no so ka.\nAKCB : Hosea 12


Tesalonikafo I 1 NA-TWI - 帖撒羅尼迦前書 1 CCBT | Biblica América Latina\nTesalonikafo I 1 NA-TWI - 帖撒羅尼迦前書 1 CCBT\nTesalonikafo I 1\n1Saa nhoma yi fi Paulo, Silas ne Timoteo nkyɛn. Wɔde kɔma Tesalonika asafo a wɔyɛ Agya Onyankopɔn ne Awurade Yesu Kristo mma no: Adom ne asomdwoe nka mo.\n2 Daa yesi mo ananmu da Onyankopɔn ase ma mo na yɛkae mo wɔ yɛn mpaebɔ mu nso. 3 Efisɛ, yɛkae mo gyidi a mode di dwuma, mo dɔ a ɛma mutumi de nsi yɛ adwuma ne mo anidaso dennen a mowɔ wɔ yɛn Awurade Yesu Kristo mu no wɔ yɛn Nyankopɔn ne Agya no anim.\n4 Anuanom, yenim sɛ Onyankopɔn dɔ mo nti na wayi mo sɛ ɔno ankasa ne de no. 5 Sɛ yɛbɛkaa Asɛmpa no kyerɛ mo a, ɛnyɛ nsɛm bi kwa na mmom yegyina tumi ne Honhom Kronkron ne mu nokware mu gyidi so. Munim sɛnea bere a na yɛne mo wɔ ha no mo yiyedi mu nti na ɛmaa yɛne mo tenae. 6 Musuasuaa yɛn ne Awurade; na ɛwom sɛ muhuu amane de, nanso mode anigye a efi Honhom Kronkron no mu gyee asɛm no.\n7 Ɛnam so ma mobɛyɛɛ nhwɛso maa gyidifo a wɔwɔ Makedonia ne Hela no nyinaa. 8 Nsɛm a moka faa Awurade ho no ankɔ Makedonia ne Hela nko, na mmom, gyidi a mowɔ wɔ Onyankopɔn mu no ho asɛm adu baabiara. Asɛm biara nni hɔ a ɛsɛ sɛ yɛka bio. 9 Saa nnipa no nyinaa ka gye a yɛbɛsraa mo no, mugyee yɛn ne twe a motwee mo ho fii ahoni ho na mode mo ho maa Onyankopɔn, som nokware ne ɔteasefo Nyankopɔn no 10 na moatwɛn ne Ba a ofi soro no; ne Ba Yesu a onyanee no fi awufo mu a ogye yɛn fi Onyankopɔn abufuw a ɛreba no mu no.\nNA-TWI : Tesalonikafo I 1


Ɛdɛn na Bible Ka Fa Ɔsoro Ho?\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kazakh Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Oromo Pangasinan Polish Portuguese Quechua (Ayacucho) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tatar Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Zulu\nƆsoro ho asɛm de, ne ka yɛ ka na, efisɛ ɛsono nea obiara ka. Nanso nea Bible ka no yɛ soronko koraa fi nea nnipa pii ka ho.\nƆsoro kyerɛ sɛn?\nGyidi a nkurɔfo kura wɔ soro ho ne nsɛm a wɔka fa ho no dɔɔso. Ebi ni:\nKristofo bebree gye asɛm a New Catholic Encyclopedia nhoma no kae di. Ɛkaa sɛ ɔsoro yɛ “nnipa pa a wowu wɔ Awurade mu no fie.”\nYudafo sɔfo bi a ɔde Bentzion Kravitz kaa sɛ wɔn de, ɔbra a obi bɔ bere a ɔte ase no ho hia sen ne wu akyi. Ɔtoaa so sɛ, onipa wu a, “ne kra kɔ soro kogye n’ani, na ɛhɔ de onya kwan bɛn Onyankopɔn sen bere a na ɔte ase no.” Kravitz san kaa sɛ “Yudafo wɔ gyidi sɛ wɔbɛkɔ soro, nanso wɔn nhoma a ɛde Torah nka ho asɛm kɛse.”\nHindufo ne Buddhafo gye di sɛ ɔsoro wɔ hɔ nanso egu afã horow pii. Wɔka sɛ obi wu a, odi kan kɔ soro, na akyiri yi wɔsan wo no ba asase so anaa ɔkɔ Nirvana anaa baabi a ɛkorɔn sen soro mpo.\nEbinom mpo deɛ, ɔsoro ho nsɛm yɛ nsɛnhunu a ntease biara nnim.\nƐsono nea obiara ka fa ɔsoro ho\nBible mu no, asɛm “ɔsoro” no kyerɛ nneɛma pii. Nhwɛso bi ni:\nGenesis 1:20 ka sɛ wɔbɔɔ nnomaa sɛ ‘wontu mfa asase so wɔ wim.’ Ne saa nti asɛmfua “ɔsoro” betumi akyerɛ “wim.”\nYesaia 13:10 ma yehu sɛ yɛwɔ ‘ɔsoro nsoromma ne nsorommakuw.’ Eyi kyerɛ ahum mu.\nBible ka sɛ ‘ɔsoro yɛ Onyankopɔn tenabea,’ na ɛsan ka sɛ ‘abɔfo wɔ soro.’ (1 Ahemfo 8:30; Mateo 18:10) Hyɛ no nso sɛ ‘ɔsoro’ a Bible ka ho asɛm wɔ ha no nyɛ kasakoa bi kɛkɛ, na mmom ɛkyerɛ beae pɔtee anaa tenabea bi a ɛwɔ hɔ. *\n“Fi soro hwɛ, fi wo tenabea kronkron fɛfɛ hɔ hwɛ.”—Yesaia 63:15.\nEnti apapafo nyinaa wu a, wɔkɔ soro?\nBible nka sɛ, asase yi yɛ baabi a nnipa tena twɛn bere tiaa bi na sɛ yewu a yɛatwam akɔ soro. Mmom Bible ma yehu sɛ bere a Onyankopɔn bɔɔ nnipa no, na owu nka ho. Susuw ho:\nOnyakopɔn ka kyerɛɛ nnipa mmienu a odii kan bɔɔ wɔn no sɛ: “Monwo na monnɔɔso na monhyɛ asase so mã.” (Genesis 1:28) Ɛno nti Onyankopɔn de asase maa nnipa sɛ wɔn fie a wɔbɛtena so daa. Ade baako pɛ na na ɛbɛma yɛn nana Adam ne Hawa awu; ɛne sɛ wɔbɛyɛ asoɔden atia Onyankopɔn. Nanso awerɛhosɛm ne sɛ saa pɛpɛɛpɛ na wɔyɛe.—Genesis 2:17; 3:6.\nAsoɔden a yɛn nana Adam ne Hawa yɛe no de owu baa wɔne wɔn asefo nyinaa so. (Romafo 5:12) Eyi kyerɛ sɛ na adesamma anidaso nyinaa asa anaa?\nBible ka sɛ: “Sɛnea ne bɔhyɛ te no, yɛretwɛn ɔsoro foforo ne asase foforo.” * (2 Petro 3:13) Ɛrenkyɛ, Onyankopɔn nam n’Ahenni no so besiesie asase yi ama ɛne adwene a enti ɔbɔe ahyia. Saa bere no “na owu nni hɔ bio.” (Adiyisɛm 21:3, 4) Wohwɛ a, ɔsoro ho asɛm na Bible reka anaa asase? Ansa na yɛbɛka sɛ biribi “nni hɔ bio” no, ɛkyerɛ sɛ bere bi na ɛwɔ hɔ. Nanso yɛntee sɛ obi awu wɔ soro da. Ɛnde ntease wom sɛ yebegye atom sɛ asase yi ho asɛm na ɛreka, nea asase yi bɛyɛ daakye. Asase yi na Onyankopɔn bɔe sɛ yɛne yɛn adɔfo ntena so. Bio nso, Bible da no adi sɛ wobenyan awufo abɛka wɔn adɔfo ho wɔ asase so.—Yohane 5:28, 29.\nNnipa pii asua nea Bible kyerɛkyerɛ fa ɔsoro ho, na eyi ama wɔn ani agye paa. Wo de, tie George anom asɛm. Kan no na ɔyɛ Katolekni, na ɔkaa sɛ: “Mahu sɛ Bible nkyerɛkyerɛ a ɛse nnipa bɛtena asase so daa no ma abotɔyam paa. Ntease wom sen sɛ yɛbɛkɔ soro.” *\n“Ɔsoro yɛ Yehowa soro, na asase de, ɔde ama nnipa mma.”—Dwom 115:16.\n^ nky. 13 Nanso yɛrentumi nhu Onyankopɔn efisɛ ɔyɛ honhom. (Yohane 4:24) Eyi nti Onyankopɔn rentumi ntena asase a yɛte so yi so. Ne tenabea yɛ honhom atenae.\n^ nky. 19 “Asase foforo” no nyɛ okyinnsoromma foforo. Mmom, ɛyɛ kasakoa, na egyina hɔ ma nnipa a Onyankopɔn bɛma wɔn kwan ama wɔatena asase so.—Dwom 66:4.\n^ nky. 20 Bible kyerɛkyerɛ sɛ Onyankopɔn Ahenni mu no, nnipa kakraa bi na wɔayi wɔn sɛ wɔne Yesu nni ade wɔ soro. Wɔn dodow yɛ 144,000.—1 Petro 1:3, 4; Adiyisɛm 14:1.


Psalmen 11 HTB - Nnwom 11 ASCB\n2Kijk zelf maar,\n3Als zo de bodem\n4De Here woont in zijn heilige tempel,\n5De Here stelt de oprechte mens op de proef,\n6Boven het hoofd van de slechte mensen\n7Want de Here is rechtvaardig.\n1Awurade mu na mede me werɛ ahyɛ.\nAdɛn na wotumi ka kyerɛ me sɛ,\n“Tu te sɛ anomaa kɔ wo bepɔ so.\n2Na hwɛ, amumuyɛfoɔ akuntunu wɔn tadua mu,\nna wɔde wɔn mmɛmma asisi nhoma so\nsɛ wɔbɛto wɔ esum mu\nde awɔ akoma mu ahotefoɔ.\n3Sɛ wɔresɛe fapem no a,\nɛdeɛn na ɔteneneeni bɛtumi ayɛ?”\n4Awurade wɔ nʼasɔredan kronkron no mu;\nAwurade te ne soro ahennwa so.\nƆhwɛ nnipa mma,\nnʼani hwehwɛ wɔn mu.\n5Awurade hwehwɛ ɔteneneeni mu,\nna amumuyɛfoɔ ne wɔn a wɔpɛ basabasayɛ deɛ,\nne kra kyiri wɔn.\n6Ɔbɛtɔ gyaframa ne sɔfe a ɛrederɛ\nagu Amumuyɛfoɔ so;\nna mframa a emu yɛ hyeɛ bɛyɛ wɔn kyɛfa.\n7Awurade yɛ ɔteneneeni,\nna ɔpɛ atɛntenenee;\nwɔn a wɔtene no bɛhunu nʼanim.\nASCB : Nnwom 11


Apocalipsis 15 MTDS - Adiyisɛm 15 ASCB\n1Mehunuu ade foforɔ bi a ɛso na ɛyɛ nwanwa wɔ ɔsoro. Na wɔyɛ abɔfoɔ baason a wɔkura ɔhaw nson a ɛno ne ɔhaw a ɛtwa toɔ, ɛfiri sɛ, ɛno na ɛkyerɛ Onyankopɔn abufuo a ɛtwa toɔ. 2Afei, mehunuu biribi te sɛ ahwehwɛ ɛpo a wɔde ogya afra. Afei, mehunuu wɔn a wɔadi aboa no ne ne sɛso ohoni ne deɛ wɔde agyiraeɛ asi ne din anan mu no so nkonim. Na wɔgyinagyina ahwehwɛ ɛpo no ho a wɔkurakura asankuo a Onyankopɔn de ama wɔn no. 3Na wɔreto Onyankopɔn akoa Mose dwom ne Odwammaa no dwom sɛ,\n“Awurade, Otumfoɔ Onyankopɔn,\nwo nnwuma yɛ akɛseɛ na ɛyɛ nwanwa\nWʼakwan tene na ɛyɛ nokorɛ.\n4Hwan na ɔnsuro wo, Awurade?\nHwan na ɔrenka wo kɛseyɛ?\nAman nyinaa bɛba\nabɛsom wɔ wʼanim,\nɛfiri sɛ, obiara ahunu wo tenenee nnwuma no.”\n5Afei mehunuu sɛ asɔredan a ɛwɔ ɔsoro hɔ no Kronkron mu Kronkron no abue a adanseɛ ntomadan si mu. 6Abɔfoɔ baason a wɔmaa wɔn tumi sɛ wɔmfa ɔhaw nson mmra no pue firii asɔredan no mu, a wɔhyehyɛ ntadeɛ fitafitaa a wɔbobɔ sikakɔkɔɔ abɔsoɔ wɔ wɔn koko so. 7Afei, ateasefoɔ baanan no mu baako maa abɔfoɔ baason no sikakɔkɔɔ nkuruwa nson a Onyankopɔn a ɔte ase daa daa no abufuo ahyɛ no ma. 8Wisie a ɛfiri Onyankopɔn animuonyam ne ne tumi mu no hyɛɛ asɔredan no ma. Na obiara antumi ankɔ asɔredan no mu kɔsii sɛ ɔhaw nson a abɔfoɔ baason no de baeɛ no to twaeɛ.\nASCB : Adiyisɛm 15


Nnwom 115 AKCB - 诗篇 115 CCB\n1Ɛnyɛ yɛn, Awurade, ɛnyɛ yɛn,\nna wo din na anuonyam nka,\nwʼadɔe ne wo nokwaredi nti.\n2Adɛn nti na aman no bisa se,\n“Wɔn Nyankopɔn wɔ he?”\n3Yɛn Nyankopɔn wɔ ɔsoro;\nnea ɔpɛ biara na ɔyɛ.\n4Nanso wɔn ahoni yɛ dwetɛ ne sikakɔkɔɔ a\nwɔde onipa nsa na ayɛ.\n5Wɔwɔ ano, nanso wontumi nkasa;\nwɔwɔ ani, nanso wonhu ade.\n6Wɔwɔ aso, nanso wɔnte asɛm;\nwɔwɔ hwene, nanso wɔnte hua.\n7Wɔwɔ nsa, nanso wɔnte nka;\nwɔwɔ anan, nanso wɔnnantew.\nWontumi mma nnyigyei bi mfi wɔn mene mu.\n8Wɔn a wɔyɛɛ ahoni no bɛyɛ sɛ wɔn ara,\n9Mo Israelfo nyinaa, momfa mo ho nto Awurade so,\nɔyɛ mo boafo ne kyɛm.\n10Ao Aaronfi, momfa mo ho nto Awurade so,\n11Mo a musuro no, momfa mo ho nto Awurade so,\n12Awurade kae yɛn na obehyira yɛn:\n13Obehyira wɔn a wosuro Awurade,\nnketewa ne akɛse nyinaa.\n14Awurade mma wʼase nnɔ,\nwo ne wo mma.\n15Awurade nhyira wo,\nɔsoro ne asase Yɛfo no.\n16Ɔsorosoro tɔnn yɛ Awurade de,\nnanso asase de, ɔde ama onipa.\n17Ɛnyɛ awufo na wɔkamfo Awurade\nwɔn a wɔkɔ fam dinn no.\n18Yɛn na yɛma Awurade so\nAKCB : Nnwom 115


Nnwom 13 - Akuapem Twi Contemporary Bible (AKCB)\n1Awurade enkosi da bɛn? Wo werɛ befi me afebɔɔ ana?\nEnkosi da bɛn na wode wʼanim behintaw me?\n2Enkosi da bɛn na mene mʼadwennwene bedi aperepere\nna awerɛhow ahyɛ me koma mu daa?\nMʼatamfo nni me so nkonim nkosi da bɛn?\n3Twa wʼani hwɛ me na bua me, Awurade, me Nyankopɔn.\nMa mʼani so nyɛ hann, na manna owu nna.\n4Me tamfo bɛka se, “Madi ne so nkonim.”\nNa mʼahohiahiafo bedi ahurusi bere a mahwe ase.\n5Nanso mede me ho to wo dɔ a ɛnsa da no so;\nme koma di ahurusi wɔ wo nkwagye mu.\n6Mɛto dwom ama Awurade,\nefisɛ ɔne me adi no yiye.\nAKCB : Nnwom 13


Mpae a Hanah Bɔe no Ma Yehu Ne Gyidi | Gyidi a Edi Mũ\nHANAH Ofi Ne Komam Bɔɔ Onyankopɔn Mpae\nKENKAN WƆ Acholi Afrikaans Albanian American Sign Language Amharic Arabic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik English Estonian Ewe Faroese Fijian Finnish French Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italian Sign Language Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malayalam Maltese Marathi Mauritian Creole Maya Mexican Sign Language Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Tswana Turkish Turkmen Twi Tzotzil Ukrainian Umbundu Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nOfi Ne Komam Bɔɔ Onyankopɔn Mpae\n1, 2. (a) Dɛn nti na na Hanah werɛ ahow bere a na ɔreboaboa ne ho atu kwan no? (b) Dɛn na yebetumi asua afi Hanah asɛm no mu?\nNÁ Hanah ani abere reboaboa ne ho ama akwantu no, na na ɔrebɔ mmɔden sɛ obeyi n’adwene afi ne haw so. Ná anka ɛsɛ sɛ ɛyɛ anigye bere; ná ne kunu Elkana taa de abusua mũ no nyinaa twa kwan kɔ asɔrefie a ɛwɔ Silo no kɔsom afe biara. Ná Yehowa pɛ sɛ afahyɛ bere no yɛ anigye bere. (Monkenkan Deuteronomium 16:15.) Ɛda adi sɛ, efi Hanah mmofraase nyinaa no, na n’ani gye saa afahyɛ no ho. Nanso, mfe kakra ni de, na nneɛma asesa.\n2 Yehowa hyiraa no ma onyaa okunu a ɔdɔ no. Nanso, na Elkana wɔ yere foforo ka no ho. Ná wɔfrɛ no Penina, na ɛbɛyɛ sɛ na wawe ahinam so sɛ ɔremma Hanah ani nnye wɔ n’asetena mu. Ná Penina anya ɔkwan a ɔbɛfa so ama Hanah adi yaw kɛse wɔ saa afahyɛ bere no mu. Dɛn na ɔyɛe? Nea ehia titiriw no, ɔkwan bɛn so na gyidi a na Hanah wɔ wɔ Yehowa mu no boaa no ma ogyinaa tebea a mpɛn pii no ɛyɛ den sɛ obi betumi agyina ano no ano? Sɛ wuhyia nsɛnnennen a ɛbɛma w’anigye asɛe a, Hanah asɛm no betumi ahyɛ wo nkuran paa.\n“Dɛn Nti na Wo Koma Abotow?”\n3, 4. Ɔhaw akɛse abien bɛn na Hanah hyiae, na dɛn nti na na emu biara yɛ den?\n3 Bible ma yehu ɔhaw akɛse abien a na Hanah rehyia wɔ n’asetenam no. Ná obetumi ayɛ nea edi kan no ho biribi kakra, na nea ɛto so abien no de, na ontumi nyɛ ho hwee. Nea edi kan koraa no, na ne kunu wɔ ɔyere foforo ka no ho, na na ne kora no tan no. Nea ɛto so abien no, na ɔnwo. Saa asɛm no yɛ den ma ɔbea warefo biara a ɔpɛ sɛ ɔwo mma; nanso wɔ Hanah bere so ne wɔn amammere mu no, na ɛma obi di awerɛhow kɛse. Ná abusua biara anidaso ne sɛ wɔn mma bɛma wɔn din akɔ so atena hɔ. Sɛ na obi nwo a, na ɛyɛ ahohorabɔ ne aniwu kɛse.\n4 Sɛ ɛnyɛ Penina a, ebia anka ɛrenyɛ den pii mma Hanah sɛ obegyina tebea no ano. Ná awaredodow nyɛ adepa ɔkwan biara so. Nea na ɛtaa de ba paa ne koratwe, nitan, ne yawdi. Ná ɛyɛ soronko koraa wɔ ɔyere biako aware ho nhyehyɛe a Onyankopɔn yɛe wɔ Eden turom no ho. (Gen. 2:24) Ɛno nti na Bible nka awaredodow ho asɛm pa no, na nea ɛkɔɔ so wɔ Elkana abusua mu no ma yehu sɛ ɛnyɛ adepa.\n5. Dɛn nti na na Penina pɛ sɛ Hanah di yaw, na dɛn na ɔyɛe maa Hanah dii awerɛhow?\n5 Hanah na na Elkana dɔ no paa. Yudafo atetesɛm bi kyerɛ sɛ, Hanah na Elkana dii kan waree no, ansa na mfe bi akyi no, ɔreware Penina. Nanso, sɛ́ ɛyɛ nokware anaasɛ ɛnyɛ nokware no, Penina a na n’ani bere Hanah paa no nyaa akwan pii a na ɔbɛfa so ama ne kora no adi yaw. Nea Penina de nyaa Hanah paa ne awo a na ɔnwo no. Penina wo toatoaa so, na ɔba biara a na ɔbɛwo no no ma ɔhoahoaa ne ho. Sɛ́ anka Penina bɛma Hanah asɛm no ayɛ no mmɔbɔ na wakyekye ne werɛ wɔ n’abam a abu ho no, ɔde dii no ho fɛw mmom. Bible ka sɛ Penina yii Hanah ahi sɛ “ɔde behuru ne bo.” (1 Sam. 1:6) Penina hyɛɛ da paa na ɔyɛɛ saa. Ná ɔpɛ sɛ ɔma Hanah di awerɛhow, na otumi yɛɛ saa nso.\nNá Hanah di awo a na ɔnwo no ho awerɛhow kɛse, na Penina yɛɛ nea obetumi biara sɛ ɔbɛma Hanah ateetee paa\n6, 7. (a) Ɛwom sɛ Elkana bɔɔ mmɔden sɛ ɔbɛkyekye Hanah werɛ de, nanso ɛbɛyɛ sɛ dɛn nti na Hanah anka nea na ɛrekɔ so no nyinaa ankyerɛ no? (b) So wo a na Hanah nwo no kyerɛ sɛ na Yehowa bo afuw no? Kyerɛkyerɛ mu. (Hwɛ ase hɔ asɛm no.)\n6 Ɛbɛyɛ sɛ bere paa a Penina nyaa hokwan teetee Hanah ne bere a na wokodi afe afe afahyɛ wɔ Silo no. Ná Penina wɔ mma pii, na sɛ Elkana bɔ afɔre ma Yehowa a, na ɔma ne “mmabarima ne ne mmabea” no mu biara nya ne kyɛfa. Nanso, Hanah a na onni ba no de, kyɛfa biako pɛ na na onya. Penina dii Hanah so bakoma, na ɔde awo a na ɔbea a n’asɛm yɛ mmɔbɔ no nwo no twaa no mpoa ma osui, na na ne kɔn nnɔ sɛ obedidi mpo. Elkana behui sɛ na Hanah a ɔdɔ no no ahaw na onnidi, enti ɔbɔɔ mmɔden sɛ ɔbɛkyekye ne werɛ. Obisae sɛ: “Hanah, dɛn nti na wusu, na dɛn nti na wunnidi, na dɛn nti na wo koma abotow? Minye mma wo nsen mmabarima du anaa?”—1 Sam. 1:4-8.\n7 Elkana tumi hui sɛ, ɛyɛ awo a na Hanah nwo no na na ama ɔredi awerɛhow. Nokwarem no, Hanah ani sɔɔ asɛm a Elkana ka de kyerɛe sɛ ɔdɔ no no. * Nanso, Elkana anka tan a na Penina retan Hanah ani no ho asɛm; saa ara nso na Bible nkyerɛ sɛ Hanah bɔɔ no amanneɛ. Ebia ohui sɛ sɛ ɔka nea Penina de reyɛ no no ho asɛm kyerɛ Elkana a, ɔbɛsɛe n’asɛm koraa. So na Elkana betumi ama Penina agyae nea na ɔde reyɛ Hanah no? So anka ɛremma Penina mmu Hanah animtiaa kɛse, na ne mma ne ne mmaawa no nso remfa wɔn ho nnye mu mma Hanah asɛm nyɛ mmɔbɔ kɛse anaa? Anka ɛbɛma Hanah ate nka paa sɛ n’ankasa abusua apo no.\nBere a wɔne Hanah anni no yiye wɔ fie no, ɔhwehwɛɛ awerɛkyekye wɔ Yehowa hɔ\n8. Sɛ wɔretan w’ani anaasɛ wɔrebu wo atɛnkyea a, dɛn nti na ɛyɛ awerɛkyekye sɛ wobɛkae sɛ Yehowa yɛ atɛntrenee Nyankopɔn?\n8 Sɛ́ ebia na Elkana nim tan a na Penina retan Hanah no ho asɛm nyinaa anaasɛ onnim no, Yehowa Nyankopɔn de ohuu ne nyinaa. Yehowa Asɛm no ma yehu nea na ɛrekɔ so biara, na eyi yɛ kɔkɔbɔ ma obiara a ɛte sɛ nea ahoɔyaw ne nitan nketenkete bi wɔ ne mu no. Nanso, wɔn a wɔn ho nni asɛm na wɔpɛ asomdwoe te sɛ Hanah no betumi anya awerɛkyekye sɛ atɛntrenee Nyankopɔn no bɛtoto nneɛma nyinaa wɔ n’ankasa bere mu ne sɛnea n’ankasa pɛ. (Monkenkan Deuteronomium 32:4.) Ebetumi aba sɛ na Hanah nim saa, efisɛ Yehowa hɔ na ɔhwehwɛɛ mmoa.\n9. Dɛn na yebetumi asua afi ɔpɛ a na Hanah wɔ sɛ obetu kwan akɔ Silo ɛmfa ho sɛ na onim nea ne kora no bɛyɛ no mu?\n9 Anɔpahema no, na abusua mũ no nyinaa ani abere reboaboa wɔn ho. Ná obiara reboaboa ne ho ama akwantu no, a na mmofra no mpo ka ho. Ɔkwan a na abusua kɛse no rebetu akɔ Silo no bɛma wɔatwa kwan bɛboro kilomita 30 afa Efraim mmepɔw no so. * Ná wɔbɛnantew atwa bɛyɛ da koro anaa nnaanu kwan. Ná Hanah nim nea ne kora no bɛyɛ. Nanso, Hanah antena fie. Ɔnam nea ɔyɛe no so ayɛ nhwɛso pa ama Onyankopɔn asomfo de besi nnɛ. Ɛrenyɛ papa sɛ yɛbɛma nneyɛe a ɛmfata a afoforo da no adi no aka ɔsom a yɛde ma Onyankopɔn no da. Sɛ yɛyɛ saa a, yɛrennya ade ankasa a ɛbɛhyɛ yɛn den ma yɛatumi agyina tebea a emu yɛ den no ano no.\n10, 11. (a) Dɛn nti na Hanah yɛɛ ntɛm kɔɔ asɔrefie hɔ? (b) Ɔkwan bɛn so na Hanah kaa ne komam asɛm kyerɛɛ ne soro Agya no wɔ mpaebɔ mu?\n10 Bere a abusua kɛse no de da mũ nyinaa twaa kwan a ɛnwonwan na ɛda mmepɔw mu no, awiei koraa no, wɔbɛnee Silo. Ná kurow no gu koko bi so, na na mmepɔw atwa ho ahyia. Bere a wɔbɛnee kurow no, ɛbɛyɛ sɛ Hanah dwinnwen nsɛm a na ɔbɛka akyerɛ Yehowa wɔ mpaebɔ mu no ho kɛse. Na bere a abusua no dui no, wɔbɔɔ mu didii. Bere a Hanah nyaa kwan no, ofii abusua no nkyɛn ntɛm ara kɔɔ Yehowa asɔrefie hɔ. Ná Ɔsɔfo Panyin Eli wɔ hɔ, na na ɔte apongua no ho. Nanso, Hanah de, na n’adwene nyinaa wɔ mpae a ɔrebɔ Onyankopɔn no so. Onyaa ahotoso sɛ Onyankopɔn betie ne mpaebɔ wɔ asɔrefie hɔ. Sɛ na obiara nte n’asɛm ase yiye mpo a, ne soro Agya no de, na ɔbɛte no ase. Awerɛhow hyɛɛ ne koma mã, na ofii ase sui.\n11 Bere a Hanah resu na ne ho rewosow no, ɔbɔɔ Yehowa mpae wɔ ne komam. Na bere a na ɔreka yaw a ɔredi wɔ ne komam akyerɛ Yehowa no, na ɔrebesebese n’ano. Ɔbɔɔ mpae tenteenten, na ɔkaa nea na ɛwɔ ne komam nyinaa kyerɛɛ n’Agya. Nanso, ɛnyɛ nea na ehia Hanah a ɛno ne ɔba a na ɔbɛwo no nkutoo na ɔkaa ho asɛm kyerɛɛ Onyankopɔn wɔ ne mpaebɔ mu. Ná Hanah pɛ paa sɛ ɔbɛyɛ nea obetumi biara ama Onyankopɔn na ɛnyɛ sɛ obenya ne hɔ nhyira nko. Enti ɔhyɛɛ bɔ sɛ sɛ ɔwo ɔbabarima a, ɔde no bɛma Yehowa na wasom no ne nkwa nna nyinaa.—1 Sam. 1:9-11.\n12. Sɛnea nhwɛso a Hanah yɛe ma yehu no, dɛn na ɛsɛ sɛ yɛma ɛtena yɛn adwenem wɔ mpaebɔ ho?\n12 Enti, Hanah yɛɛ mpaebɔ ho nhwɛso maa Onyankopɔn asomfo nyinaa. Yehowa fi ayamye mu to nsa frɛ ne nkurɔfo sɛ wɔnka wɔn komam nsɛm nkyerɛ no, na ɛsɛ sɛ wɔyɛ ntɛm de wɔn ahiade to n’anim sɛnea abofra a ɔwɔ ahotoso wɔ ɔwofo a ɔwɔ ɔdɔ mu bɛyɛ no. (Monkenkan Dwom 62:8; 1 Tesalonikafo 5:17.) Onyankopɔn honhom kaa ɔsomafo Petro ma ɔkyerɛw awerɛkyekyesɛm yi faa mpae a yɛbɛbɔ Yehowa no ho sɛ: “Montow mo dadwen nyinaa ngu no so, efisɛ odwen mo ho.”—1 Pet. 5:7.\n13, 14. (a) Asɛm bɛn na Eli dii mfomso peree ne ho ka faa Hanah ho? (b) Ɔkwan bɛn so na sɛnea Hanah buaa Eli no yɛ gyidi ho nhwɛso pa?\n13 Nanso, nnipa de, wonni ntease ne tema te sɛ Yehowa. Bere a na Hanah resu na ɔrebɔ mpae no, ɔtee nne bi maa ne ho dwiriw no. Ná ɛyɛ Ɔsɔfo Panyin Eli a na ɔrehwɛ no no. Ɔkae sɛ: “Da bɛn na wobɛbow nsã akosi? Yi wo nsã no fi w’ani so.” Ná Eli ahu sɛnea na Hanah rebesebese n’ano, ɔresu, na ne ho rewosow no. Sɛ́ anka obebisa nea ama wabotow no, ɔperee ne ho kae sɛ wabow.—1 Sam. 1:12-14.\n14 Hwɛ sɛnea na asɛm no bɛhaw Hanah a saa bere no na ɔredi yaw no afa, sɛ́ obi de sobo a enni nnyinaso bɛbɔ no—na anyɛ obiara sɛ ɔbarima a ɔwɔ dibea a anuonyam wom saa no! Nanso, ɔsan yɛɛ gyidi ho nhwɛso pa foforo. Wamma nnipa sintɔ anka ɔsom a ɔde ma Yehowa no. Ɔmaa Eli mmuae wɔ obu mu, na ɔkyerɛkyerɛɛ n’asɛm mu kyerɛɛ no. Ɛbɛyɛ sɛ ɔno nso de ɛnne a ɛkyerɛ sɛ wanu ne ho kae sɛ: “Fa asomdwoe kɔ, na Israel Nyankopɔn mma wo w’abisade a wode too n’anim no.”—1 Sam. 1:15-17.\n15, 16. (a) Dɛn na efi mpae a Hanah fi ne komam bɔɔ Yehowa wɔ asɔrefie hɔ ne ɔsom a ɔde maa no wɔ hɔ no mu bae? (b) Sɛ yɛrehyia ɔhaw ahorow bi a, ɔkwan bɛn so na Hanah nhwɛso no betumi aboa yɛn?\n15 Dɛn na efi mpae a Hanah fi ne komam bɔɔ Yehowa wɔ asɔrefie hɔ ne ɔsom a ɔde maa no wɔ hɔ no mu bae? Kyerɛwnsɛm no ka sɛ: “Osiim kɔe kodidii, na n’anim ammotow bio.” (1 Sam. 1:18) The Jerusalem Bible no ka sɛ: “N’anim anyɛ mmɔbɔmmɔbɔ bio.” Hanah koma tɔɔ ne yam. Ɔkwan bi so no, onyaa obi a ne ho yɛ den a ɔne ne soro Agya no danee n’adesoa a emu yɛ duru no too no so. (Monkenkan Dwom 55:22.) So ɔhaw bi wɔ hɔ a ɛsõ paa a ɔrentumi nni ho dwuma? Dabi—ebi mmae da, ebi nni hɔ, na ebi nso remma da!\n16 Sɛ awerɛhow hyɛ yɛn so, yɛn abam bu, anaasɛ yɛbotow a, ɛsɛ sɛ yesuasua Hanah nhwɛso no na yefi yɛn komam ka yɛn haw no kyerɛ Onii a Bible frɛ no “mpaebɔ Tiefo” no. (Dw. 65:2) Sɛ yefi gyidi mu yɛ saa a, yɛn nso yebehu sɛ “Onyankopɔn asomdwoe a ɛboro adwene nyinaa so no” beyi yɛn awerɛhow no afi hɔ.—Filip. 4:6, 7.\n“Ɔbotan Bi Nni Hɔ sɛ Yɛn Nyankopɔn”\n17, 18. (a) Dɛn na Elkana yɛe de kyerɛe sɛ ɔpene ɛbɔ a Hanah hyɛe no so? (b) Dɛn na Penina hui sɛ ɔrentumi nyɛ Hanah bio?\n17 Ade kyee anɔpa no, Hanah ne Elkana san kɔɔ asɔrefie hɔ. Ebetumi aba sɛ na waka ɛbɔ a wahyɛ no ho asɛm akyerɛ ne kunu, efisɛ Mose Mmara no kae sɛ sɛ ɔyere hyɛ bɔ bi na ne kunu nnim ho hwee a, na okunu no betumi atwam. (Num. 30:10-15) Nanso, saa ɔbarima nokwafo yi anyɛ saa. Mmom no, ɔne Hanah nyinaa boom som Yehowa wɔ asɔrefie hɔ ansa na wɔresan akɔ wɔn kurom.\n18 Bere bɛn na Penina hui sɛ na ɔrentumi nyi Hanah ahi bio? Kyerɛwnsɛm no nka, nanso asɛm a ɛne “n’anim ammotow bio” no ma yehu sɛ efi saa bere no Hanah bo tɔɔ ne yam. Sɛnea ɛte biara no, ankyɛ koraa na Penina hui sɛ tan a ɔtan Hanah ani no ankosi hwee. Bible no anka ne ho asɛm bio.\n19. Nhyira bɛn na Hanah nyae, na dɛn na ɔyɛe de kyerɛe sɛ onim onii a ohyiraa no no?\n19 Asram bi akyi no, asomdwoe a na Hanah anya no bɛdanee ahurusidi. Onyinsɛnee! Hanah ani gyei, nanso wamma ne werɛ amfi onii a ohyiraa no no da. Bere a Hanah woo abarimaa no, ɔtoo no din Samuel, a ase ne “Onyankopɔn Din,” na ɛda adi sɛ na ɛfa Onyankopɔn din a na Hanah abɔ no ho. Saa afe no, Elkana ne abusua no kɔɔ Silo a Hanah ankɔ bi. Ɔne abofra no tenaa fie mfe abiɛsa kosii sɛ abofra no twaa nufu. Afei ɔhyɛɛ ne ho den maa ɛda a na ɔne ne ba a ɔda ne koma so no bɛtetew mu no.\n20. Dɛn na Hanah ne Elkana yɛe de dii ɛbɔ a na wɔahyɛ Yehowa no so?\n20 Ɛbɛyɛ sɛ na ɛyɛ den sɛ ɔne abofra no bɛtetew mu. Ɛda adi sɛ, na Hanah nim sɛ wɔbɛhwɛ Samuel yiye wɔ Silo—ebia mmea a na wɔsom wɔ asɔrefie hɔ no bi na na wɔbɛhwɛ no. Nanso, na abofra no sua dodo, na ɔbaatan bɛn na ɔmpɛ sɛ ɔne ne ba bɛtena? Ne nyinaa akyi no, anisɔ a na Hanah ne Elkana anya no ma wɔde abofra no kɔe a wɔanwiinwii. Wɔbɔɔ afɔre wɔ Onyankopɔn fie hɔ, na wɔde Samuel maa Eli, na wɔkaee no ɛbɔ a na Hanah abɛhyɛ wɔ hɔ mfe bi a atwam no.\nHanah yɛɛ nhyira ankasa maa ne ba Samuel\n21. Ɔkwan bɛn so na mpae a Hanah bɔɔ Yehowa no ma yehu sɛnea na ɔwɔ gyidi a emu yɛ den? (Hwɛ adaka a ɛne “Mpaebɔ Atitiriw Abien” no nso.)\n21 Afei Hanah bɔɔ mpae, na Onyankopɔn hui sɛ ɛfata sɛ wɔde ka n’Asɛm a ɔma wɔkyerɛwee no ho. Sɛ wokenkan ne nsɛm a ɛwɔ 1 Samuel 2:1-10 no a, wubehu sɛnea na ɔwɔ gyidi a emu yɛ den wɔ asɛm biara a ɔkae no mu. Oyii Yehowa ayɛ wɔ sɛnea ɔde ne tumi di dwuma ma ɛyɛ nwonwa no ho—sɛnea otumi brɛ ahantanfo ase, ohyira wɔn a wɔhyɛ wɔn so, na okum anaa mpo ɔkora nkwa so no. Oyii n’Agya no ayɛ wɔ ne kronkronyɛ a ɛso bi nni, n’atɛntrenee, ne ne nokwaredi ho. Enti ntease wom sɛ Hanah tumi kae sɛ: “Ɔbotan bi nni hɔ sɛ yɛn Nyankopɔn.” Yebetumi de yɛn ho ato Yehowa so koraa, ɔnsesa, na ɔyɛ guankɔbea ma wɔn a wɔhyɛ wɔn so ne wɔn a wonni kamafo a wosu frɛ no no nyinaa.\n22, 23. (a) Dɛn nti na yebetumi aka sɛ bere a na Samuel renyin no na onim sɛ n’awofo dɔ no? (b) Ɔkwan bɛn so na Yehowa san hyiraa Hanah?\n22 Ɛda adi sɛ na ɛyɛ nhyira ma abofra Samuel sɛ onyaa maame a na ɔwɔ gyidi kɛse wɔ Yehowa mu. Ɛwom sɛ n’ani gyinaa ne maame paa bere a na ɔrenyin no de, nanso wante nka da sɛ ne maame werɛ afi no. Afe biara, na Hanah san kɔ Silo de atade a ɛyɛ nsasin kɔma no ma ɔhyɛ de yɛ ne som adwuma wɔ asɔrefie hɔ. Ná ntade a ɔpam kɔma ne ba no da no adi sɛ ɔdɔ no na odwen no ho. (Monkenkan 1 Samuel 2:19.) Yebetumi atwa sɛnea Hanah de atade nsasin no ahyɛ abarimaa no na ɔretenetene no wɔ no ho, na ɔde anigye rehwɛ n’anim reka nsɛm a ɛbɛma n’ani agye akyerɛ no no ho mfonini. Ná ɛyɛ nhyira ma Samuel sɛ onyaa maame a ɔte saa, na onyin bɛyɛɛ nhyira maa n’awofo ne Israel nyinaa.\n23 Hanah nso, Yehowa werɛ amfi no. Ohyiraa no, na obuee ne yafunu mu ma ɔwoo mma foforo baanum maa Elkana. (1 Sam. 2:21) Nanso, ebia nhyira a ɛsen biara a Hanah nyae ne abusuabɔ a ɔne n’Agya, Yehowa, nyae a emu kɔɔ so yɛɛ den bere nyinaa no. Ɛmmra sɛ wo nso wubenya nhyira a ɛte saa bere a woresuasua Hanah gyidi no.\nMpaebɔ Atitiriw Abien\nNsɛntitirw bi wɔ mpae abien a Hanah bɔe a wɔayɛ ho kyerɛwtohɔ wɔ 1 Samuel 1:11 ne 2:1-10 no mu. Momma yensusuw emu kakraa bi ho nhwɛ:\n“Asafo Yehowa” na Hanah bɔɔ no mpae abien no mu nea edi kan no. Hanah ne onipa a odi kan a wɔkyerɛ sɛ ɔde saa abodin no dii dwuma wɔ Bible mu. Abodin no pue mpɛn 285 wɔ Bible mu, na ɛkyerɛ sɛnea Onyankopɔn wɔ ne honhom mu mma pii no so tumi.\nHyɛ no nsow sɛ ɛnyɛ bere a Hanah woo ne ba no na ɔbɔɔ mpae a ɛto so abien no, na mmom ɛyɛ bere a ɔne Elkana de wɔn ba no kɔɔ Silo sɛ ɔnkɔyɛ Onyankopɔn som adwuma no. Enti ɛnyɛ sɛ Hanah kora Penina a na onnya biribiara mfa nni ne ho fɛw nti na na ama n’ani agye kɛse saa no, na mmom ɛyɛ Yehowa nhyira a na wanya no nti.\nBere a Hanah kae sɛ: “Yehowa mu na wɔama m’abɛn so” no, ɛbɛyɛ sɛ na nantwinini a ɔyɛ aboa a ne ho yɛ den a wɔde no soa nneɛma na ɔde n’abɛbɛn di dwuma kɛse no ho asɛm na na ɛwɔ n’adwenem. Nea na Hanah reka ankasa ne sɛ: ‘Yehowa, wo na woama manya ahoɔden.’—1 Sam. 2:1.\nWobu asɛm a Hanah ka faa ‘nea Onyankopɔn asra no’ ho no sɛ ɛyɛ nkɔmhyɛ. Saa asɛm no ara na wɔkyerɛ ase “mesia,” na Hanah ne onipa a odi kan a ɔde dii dwuma wɔ Bible mu de kaa ɔhene bi a wɔasra no a na ɔbɛba daakye no ho asɛm.—1 Sam. 2:10.\nMfe 1,000 akyi no, Yesu maame Maria faa Hanah nsɛm no bi kaa ne de ho de yii Yehowa ayɛ.—Luka 1:46-55. (Hwɛ Ti 17.)\n^ nky. 7 Ɛwom sɛ Bible ka sɛ na Yehowa ‘ato Hanah yafunu mu’ de, nanso biribiara nni hɔ a ɛkyerɛ sɛ na Onyankopɔn bo afuw saa ɔbea hobrɛasefo nokwafo yi. (1 Sam. 1:5) Ɛtɔ mmere bi a, Bible ka nneɛma bi a Onyankopɔn maa kwan ma esisii kosii bere bi no ho asɛm sɛ ɛyɛ ɔno na ɔde bae.\n^ nky. 9 Sɛ na Elkana kurom Rama no ara ne Arimatea a na ɛwɔ hɔ wɔ Yesu bere so no a, ɛnde na ɔkwan no tenten bɛyɛ saa.\nƆsɔretia a Hanah hyiae nyinaa akyi no, ɔkwan bɛn so na ɔdaa gyidi adi?\nƆkwan bɛn so na mpae a Hanah bɔe no ma yehu sɛ na ɔwɔ gyidi?\nDɛn nti na Yehowa bu n’asomfo a wɔte sɛ Hanah no sɛ wɔsom bo?\nNneɛma bɛn na wopɛ sɛ woyɛ de suasua Hanah gyidi no?


Tesalonikafo I 2 - Nkwa Asem (NA-TWI) | Biblica América Latina\nTesalonikafo I 2 - Nkwa Asem (NA-TWI)\nTesalonikafo I 2\nPaulo adwumayɛ wɔ Tesalonika\n1Anuanom, mo ankasa munim sɛ nsra a yɛbɛsraa mo no anyɛ ɔkwa. 2 Munim ayaayaade a wɔyɛɛ yɛn ne ɔyaw a wɔyaw yɛn wɔ Filipi ansa na yɛreba mo nkyɛn wɔ Tesalonika. Ɛwom sɛ na nnipa bi tia yɛn de, nanso yɛn Nyankopɔn hyɛɛ yɛn den ma yɛkaa Asɛmpa a efi ne mu no. 3 Asɛmpa a yɛka kyerɛɛ mo no mfi adwemmɔne anaa nnaadaa mu na mmom, nea yɛkae no yɛ nokware turodoo.\n4 Daa yɛka nokware sɛnea Onyankopɔn hwehwɛ yɛn sɛ yɛnka no, efisɛ, ɔpene so na ɔde Asɛmpa no nso ama yɛn sɛ yɛnka. Yɛmpɛ sɛ yɛsɔ nnipa ani na mmom Onyankopɔn a ɔsɔ yɛn adwene hwɛ no ani na yɛpɛ sɛ yɛsɔ. 5 Munim pefee sɛ yɛamma ha sɛ yɛrebɛka nnaadaasɛm akyeerɛ mo anaasɛ yɛrebɛka nsɛm sikanibere so. Onyankopɔn ne yɛn adanse. 6 Sɛ moyɛ Kristo asomafo no nti, anka yɛwɔ ho kwan sɛ yɛpɛ anuonyam fi mo nkyɛn nanso yemmisaa anuonyam mfii mo anaasɛ onipa foforo bi nkyɛn. 7 Na yɛwɔ mo nkyɛn no na yɛne mo te odwo so sɛnea ɔbeatan korɔkorɔ ne mma. 8 Esiane sɛ na yɛdɔ mo no nti, na ɛnyɛ Asɛmpa no nko ara na na mowɔ mu kyɛfa na mmom yɛn ankasa yɛn abrabɔ nso ka ho bi. Na yɛdɔ mo pa ara.\n9 Anuanom, minim sɛ mokae adwuma a yɛyɛe ne brɛ a yɛbrɛe. Yɛyɛɛ adwuma awia ne anadwo sɛnea Onyankopɔn Asɛmpa no ka a yɛka kyerɛɛ mo no, yɛremfa ɔhaw bi mmɛto mo so.\n10 Mo ne Onyankopɔn yɛ yɛn adansefo. Yɛn suban a yɛdaa no adi kyerɛɛ mo a mugyee Asɛmpa no dii no yɛ kronn a eye na mfomso biara nni ho. 11 Mo ara munim sɛ yɛne mo tenae sɛnea agya ne n’ankasa mma tena. 12 Yɛhyɛɛ mo nkuran; yɛkyekyee mo werɛ na yɛkɔɔ so tuu mo fo sɛ montena ase wɔ ɔkwan a ɛsɔ Onyankopɔn a ɔfrɛ mo wɔ n’ahenni ne n’anuonyam mu no so.\n13 Daa yɛbɛda Onyankopɔn ase wɔ saa asɛm yi ho. Bere a yɛkaa Onyankopɔn asɛm kyerɛɛ mo no, mutiei, gye dii sɛ ɛnyɛ asɛm a efi onipa nkyɛn na mmom, ampa ara sɛ, efi Onyankopɔn nkyɛn. Mo a moagye adi no, Onyankopɔn yɛ adwuma wɔ mo mu.\n14 Anuanom, nsɛm a ɛtotoo Onyankopɔn asafo a na ɛwowɔ Yudea ne nnipa a wɔwɔ hɔ a na wɔyɛ Kristo Yesu nkurɔfo no bi ara na ato mo yi. Ɔtaa a mo ara mo manfo taa mo no, saa ara na Yudafo no nso taa asafo no, 15 kum Awurade Yesu ne adiyifo no taa yɛn nso. Onyankopɔn ani nsɔ wɔn na nnipa bo fuw wɔn. 16 Wɔbɔ mmɔden sɛ wobesiw yɛn kwan sɛnea ɛbɛyɛ a yɛrentumi nkɔka asɛm a ɛbɛma Amanamanmufo no nkwagye nkyerɛ wɔn. Eyi ma daa wɔn bɔne kɔ so. Na Onyankopɔn abufuw wɔ wɔn so.\n17 Yɛn de, anuanom, tetew a yɛtetew mu kakraa a emfi yɛn no nanso ɛyɛ honam fam no, yɛn ani gyinaa mo na yɛbɔɔ ho mmɔden sɛ yebehu mo bio. 18 Yɛpɛe sɛ yɛbɛsan aba mo nkyɛn. Me Paulo de, na mepɛ sɛ meba hɔ boro pɛnkoro nanso ɔbonsam amma yɛn ho kwan. 19 Nanso ne nyinaa akyi no, mo nko ara ne yɛn anidaso ne yɛn ahosɛpɛw na sɛ yebetumi ahoahoa yɛn ho nkonimdi mu wɔ Awurade Yesu anim wɔ ne ba no mu a, egyina mo so. 20 Nokwarem, yɛn ahohoahoa ne yɛn ahosɛpɛw gyina mo so.\nNA-TWI : Tesalonikafo I 2


Mpata Da (1-34)\n16 Bere a Aaron mma baanu no amfa ɔkwampa so amma Yehowa anim a enti wowuwui no,+ akyiri yi, Yehowa ne Mose kasae. 2 Yehowa ka kyerɛɛ Mose sɛ: “Ka kyerɛ wo nua Aaron sɛ ɔrentumi mma kronkronbea hɔ na onwura mu nkɔ ntwamutam no akyi+ wɔ Adaka no mmuaso anim bere biara a ɔpɛ,+ anyɛ saa a obewu,+ efisɛ meyi me ho adi omununkum mu+ wɔ mmuaso no+ so. 3 “Sɛ Aaron ba Kronkron Mu Kronkronbea hɔ a, nea ɛsɛ sɛ ɔde ba ni: nantwinini kumaa a ɔde bɛbɔ bɔne ho afɔre+ ne odwennini a ɔde bɛbɔ ɔhyew afɔre.+ 4 Ma ɔnhyɛ nwera ataade tenten kronkron no,+ na ɔnhyɛ nwera nika*+ nkata ne ho. Na ɔmfa nwera a ɔde bɔ ne mu no+ mmɔ so, na ɔmmɔ nwera abotiri no.+ Ɛyɛ ntaade kronkron.+ Ɔmfa nsu nguare+ ansa na wahyɛ. 5 “Onnye mpapo nkumaa abien mfi Israel asafo no+ hɔ mfa mmɔ bɔne ho afɔre, na onnye odwennini baako mfa mmɔ ɔhyew afɔre. 6 “Afei ma Aaron mfa nantwinini a ɔde bae no mmɔ bɔne ho afɔre mma ne ho,+ na ɔmpata mma ne ho ne ne fi. 7 “Owie a, ɔmfa mpapo abien no mmra Yehowa anim wɔ ahyiae ntamadan no kwan ano. 8 Ma Aaron mmɔ mpapo abien no so ntonto nhu nea ɔde bɛma Yehowa ne nea ɔde bɛyɛ Asasel* ɔpapo. 9 Aaron mfa ɔpapo a ntonto no beyi no+ ama Yehowa no mmɔ bɔne ho afɔre. 10 Ɔpapo a ntonto no beyi no sɛ Asasel ɔpapo no de, ɔmfa no mmegyina Yehowa anim animono, na wonkogyaa Asasel ɔpapo no wɔ sare so, na ama nkurɔfo no anya bɔnefakyɛ.+ 11 “Ma Aaron mfa nantwinini a ɔde bɛbɔ bɔne ho afɔre ama ne ho no mmra, na ɔmpata mma ne ho ne ne fi. Ɛno akyi no, onkum nantwinini a ɔde rebɔ bɔne ho afɔre ama ne ho no.+ 12 “Afei afɔremuka a ɛwɔ Yehowa anim no, onyi nnyansramma a ɛwɔ so no bi ngu kankyee a wɔde ogya gu mu mu,+ na ɔmfa aduhuam a wɔasiw no muhumuhu+ nsa ma abien nka ho nwura mu nkɔ ntwamutam no+ akyi. 13 Ɔmfa aduhuam no ngu gya no so wɔ Yehowa anim,+ na aduhuam wusiw kumɔnn no nkata Adanse Adaka+ mmuaso no+ so. Ma ɔnyɛ saa na wanwu. 14 “Ma ɔmfa ne nsateaa mmɔ nantwinini no mogya+ mu mpete mmuaso no anim baabi a ɛhwɛ apuei fam no; ma ɔmfa mogya no mpete mmuaso no anim mpɛn ason.+ 15 “Onkum ɔpapo a ɔde bɛbɔ bɔne ho afɔre ama ɔman no,+ na ɔmfa ne mogya+ no nwura mu nkɔ ntwamutam no akyi,+ na ɔnyɛ nea ɔde nantwinini no mogya yɛe no ara bi. Ɔmfa mpete mmuaso no anim. 16 “Israelfo nneyɛe a ɛho ntew, wɔn mmarato, ne wɔn bɔne nyinaa+ nti, ma ɔmpata mma kronkronbea no. Saa na ɔnyɛ ahyiae ntamadan a ɛwɔ Israelfo a wɔn ho ntew no mfinimfini no. 17 “Sɛ ɔkɔ Kronkron Mu Kronkronbea hɔ kɔbɔ mpata afɔre a, ɛnsɛ sɛ obiara kɔ ahyiae ntamadan no mu kosi sɛ ɔbɛba. Ma ɔmpata mma ne ho ne ne fi+ ne Israel asafo nyinaa.+ 18 “Afei ɔmmra afɔremuka+ a ɛwɔ Yehowa anim no ho na ɔmpata mma afɔremuka no. Ɔmfa nantwinini ne ɔpapo mogya no bi nyɛ afɔremuka no mmɛn no biara ho. 19 Bio nso, ɔmfa ne nsateaa mmɔ mogya no mu na ɔmfa mpete so mpɛn ason, na ɔntew ho mfi Israelfo nneyɛe a ɛho ntew ho, na ɔnyɛ no kronkron. 20 “Sɛ ɔpata ma Kronkron Mu Kronkronbea no ne ahyiae ntamadan no ne afɔremuka no wie a,+ ɔmfa ɔpapo a ɔte ase no mmra.+ 21 Aaron mfa ne nsa abien ngu ɔpapo no apampam, na ɔnka Israelfo mfomso nyinaa, wɔn mmarato nyinaa, ne wɔn bɔne nyinaa ngu ɔpapo no ti so,+ na ɔmfa no mma ɔbarima a wɔapaw no sɛ ɔmfa no nkɔ no,* na onkogyaa no wɔ sare so. 22 Ma onnyaa ɔpapo no wɔ sare no so, na ɔpapo no nsoa wɔn bɔne nyinaa+ nkɔ sare no so.+ 23 “Afei Aaron nkɔ ahyiae ntamadan no mu na onyi nwera ntaade a ɔhyɛ kɔɔ Kronkron Mu Kronkronbea hɔ no, na onnyaw wɔ hɔ. 24 Ɔmfa nsu nguare*+ wɔ baabi a ɛhɔ yɛ kronkron, na ɔnhyɛ n’asɔfotaade;+ afei ompue mmɛbɔ n’ankasa hyew afɔre+ ne ɔman no hyew afɔre.+ Na ɔmpata mma ne ho ne ɔman no.+ 25 Ɔnhyew mmoa a ɔde rebɔ bɔne ho afɔre no srade wɔ afɔremuka no so. 26 “Ɔbarima a okogyaa Asasel ɔpapo+ no nso nhoro ne ntaade na ɔmfa nsu nguare ansa na waba asoɛe hɔ. 27 “Afei nantwinini ne ɔpapo a wɔde bɛbɔɔ bɔne ho afɔre a wɔde wɔn mogya kɔpatae wɔ Kronkron Mu Kronkronbea hɔ no, ma wɔmfa nkɔ asoɛe no akyi, na wɔmfa ogya nhyew wɔn nhoma, wɔn nam, ne wɔn bin.+ 28 Nea ɔbɛhyew mmoa no, ma ɔnhoro ne ntaade na ɔmfa nsu nguare ansa na waba asoɛe hɔ. 29 “Eyi bɛyɛ ahyɛde a mubedi so daa: Bosome a ɛto so ason no da a ɛto so du no, munni awerɛhow,* na kuromanni oo, ɔhɔho a wabɛsoɛ mo mu oo, mma obiara nnyɛ adwuma biara.+ 30 Saa da yi na wɔbɛpata ama mo+ de atew mo ho. Mo ho bɛtew afi mo bɔne nyinaa ho wɔ Yehowa anim.+ 31 Ɛyɛ homeda a mode bɛhome koraa, na ɛsɛ sɛ mudi* awerɛhow.+ Ɛyɛ ahyɛde a mubedi so daa. 32 “Ɔsɔfo a wɔbɛsra no+ ahyɛ no sɔfo*+ ma wasi ne papa ananmu+ no, ɔno na ɔbɛbɔ mpata afɔre no, na wahyɛ nwera ntaade kronkron no.+ 33 Ɔmpata mma Kronkron Mu Kronkronbea no,+ ahyiae ntamadan no,+ ne afɔremuka no,+ na ɔmpata mma asɔfo no ne Israel asafo nyinaa.+ 34 Eyi yɛ ahyɛde a mubedi so daa,+ na afe biara mobɛpata ama Israelfo bɔne nyinaa pɛnkoro.”+ Enti ɔyɛɛ nea Yehowa ka kyerɛɛ Mose no pɛpɛɛpɛ.\n^ Ebetumi aba sɛ ɛkyerɛ “Apɔnkye a Wonhu N’akyi Kwan Bio.”\n^ Anaa “ɔbarima a wayɛ krado no.”\n^ Nt., “Ɔmfa nsu nguare ne honam.”\n^ Anaa “mo kra di.”


NSƐM A WOBISABISA | RAJESH KALARIA\nƆBENFO Rajesh Kalaria a ɔwɔ Newcastle Suapɔn a ɛwɔ England no de mfe 40 asua nnipa amemene ho ade. Ná ogye di sɛ nneɛma nam adannandi (evolution) so na ɛbae. Nanso akyiri yi, ɔsesaa n’adwene. Nyan! kyerɛwfo bi bisaa no adwuma a ɔyɛ ne ne gyidi ho asɛm.\nYɛsrɛ wo, ka ɔsom a na wo ne w’awofo wom ho asɛm kakra kyerɛ yɛn.\nWɔwoo me papa wɔ India. Me maame nso fi India, nanso wɔwoo no wɔ Uganda. Ná Hindu amammerɛ adidi wɔn ti. M’awofo woo mmiɛnsa, na me na metɔ so mmienu. Yɛtenaa Nairobi wɔ Kenya. Yɛne Hindufo pii tenaa mpɔtam.\nƐdɛn na ɛmaa w’ani begyee nyansahu ho?\nNá m’ani gye mmoa ho dedaw. Ná metaa ne me nnamfo nantew kɔ wuram kɔhwɛ sɛnea mmoa ho yɛ nwonwa. Ɛtɔ mmere bi mpo a, na yetumi da wuram hɔ. Mfiase no, nea na esi m’ani so ne sɛ daakye mɛyɛ dɔkota a ɔyɛ mmoa oprehyɛn. Bere a miwiee tɛknikal sukuu wɔ Nairobi no, mekɔɔ London Suapɔn a ɛwɔ England kosuaa nyarewa ho ade. Akyiri yi, mede m’adwene sii so sɛ mɛyɛ nnipa amemene ho nhwehwɛmu akɔ akyiri.\nNea wusuae no, ɛkaa wo som mu gyidi anaa?\nAane. Bere a misuaa nyansahu kɔɔ akyiri no, ɛyɛɛ den maa me sɛ megye Hindu anansesɛm ne atetesɛm no adi. Saa gyidi no bi ne mmoa ne ahoni a wɔsom.\nAdɛn nti na wugyee adannandi nkyerɛkyerɛ dii?\nBere a meyɛ abofra no, na nnipa a wɔatwa me ho ahyia no pii gye di sɛ Afrika na nnipa fii ase dannanee, na na yɛtaa ka ho asɛm wɔ sukuu. Afei nso, akyerɛkyerɛfo ne suapɔn abenfo no maa yenyaa adwene sɛ, sɛ nyansahufo gye adannandi di a, ɛno na ɛma nkurɔfo bu wɔn.\nNea ɛmaa nkwa bae no, eduu bere bi wosesaa w’adwene wɔ ho. Adɛn ntia?\nAbɔde a nkwa wom ne sɛnea nipadua te no, misuaa ho ade mfe pii. Da bi deɛ, me sukuuni bi ka kyerɛɛ me sɛ ɔne Yehowa Adansefo sua ade, na ɔkyerɛɛ me nea wasua afi Bible mu. Me ho dwiriw me enti na mepɛ sɛ mihu nea ɔresua no mu yiye. Wei nti, bere a Adansefo no yɛɛ nhyiam bi wɔ yɛn sukuu asa so wɔ Nairobi no, mekɔɔ bi. Akyiri yi, Adansefo mmienu bi a wɔyɛ asɛmpatrɛwfo kyerɛkyerɛɛ me nneɛma pii wɔ Bible mu. Ná wogye di sɛ Ɔbɔadeɛ Kɛse bi wɔ hɔ a ɔwɔ asetena mu nsɛmmisa a ɛkyere adwene no ho mmuae. Saa asɛm yi, na ɛnsɛ anansesɛm; ɛtɔɔ m’asom paa.\nNnuruyɛ ho ade a wusuae no, ɛmaa ɛyɛɛ den maa wo sɛ wubegye adi sɛ obi na ɔbɔɔ ade anaa?\nDabi! Mmom, bere a misuaa nipadua ho ade no, mihuu sɛ nneɛma pii wɔ abɔde mu, na wɔahyehyɛ no yiye ma ɛyɛ nwonwa. Sɛ mehwɛ sɛnea wɔahyehyɛ nneɛma pii wɔ nipadua no mu ma ɛyɛ nwonwa no a, paa sɛ ɛno ara na ɛbae deɛ, na ntease nni mu mma me bio.\nWubetumi ama ɛho nhwɛso bi?\nEfi afe 1971 na masua nnipa amemene ho ade, nanso besi nnɛ nyinaa, sɛnea akwaa yi yɛ adwuma no da so yɛ me nwonwa paa. Amemene no na ɛma yedwen na yɛkae ade. Ɛno ara nso na ɛma nipadua no akwaa pii tumi yɛ adwuma. Bio nso, amemene no na ɛma yɛn nkatede nyinaa yɛ adwuma. Ɛsan ma yehu nea ɛkɔ so wɔ nipadua no mu. Afei nso, nea ɛkɔ so wɔ yɛn nipadua no ho nyinaa, amemene no ma yɛte ase.\nAde titiriw a ɛma amemene no yɛ adwuma saa ne sɛ, nkwammoaa pii wɔ amemene no mu a wɔne wɔn ho di nkitaho. Nea ɛbɛyɛ na saa nkwammoaa ɔpepepem pii yi ne wɔn ho atumi adi nkitaho no, ntini atenten bi ma nkwammoaa no toatoa mu. Wɔfrɛ saa ntini yi axons. Wofa ntini tenten baako biara a, ɛwɔ ntini nketenkete pii wɔ ho a ɛboa ma nkwaboaa baako ne nkwammoaa pii di nkitaho. Yɛfrɛ saa ntini nketenkete yi dendrites. Wei nti nkwammoaa ne ntini dodow a ɛwɔ amemene no mu deɛ, ɛyɛ buburugyaa! Nea ɛyɛ nwonwa mpo ne sɛ, nkwammoaa ne ntini bebree yi ngu amemene no mu basaa, na mmom wɔahyehyɛ ne nyinaa pɛpɛɛpɛ. Anyinam ahama biara nni hɔ mpo a wɔahyehyɛ no saa da.\nYɛsrɛ wo kyerɛ mu kakra.\nƐyɛ bere a akokoaa bi da awotwaa mu anaa wɔawo no foforo no na saa nkwammoaa ne ntini yi hyehyɛ yiye paa. Sɛ nkwaboaa bi pɛ sɛ ɔne nkwaboaa foforo di nkitaho a, ntini tenten fi nkwaboaa no ho kɔka nkwaboaa foforo no. Ebia na kwan a ɛda nkwammoaa mmienu no ntam no yɛ sɛntimita kakraa bi. Nanso nkwammoaa mu deɛ, ɛyɛ kwan tenten paa. Ntini no nkɔka nkwaboaa foforo no baabiara kɛkɛ, na mmom ɔkɔka baabi pɔtee bi wɔ nkwaboaa no ho.\nSɛ ntini bi fi nkwaboaa baako ho rekɔ foforo ho a, biribi wɔ kwan so a ɛkyerɛ no kwan. Ɔkyerɛ no sɛ ebia “gyina,” “kɔ,” anaa “mane fa nkyɛn,” kosi sɛ ebedu nkwaboaa foforo no nkyɛn. Sɛ biribiara ankyerɛ ntini yi kwan a, ɛbɛyera kwan seesei ara. Sɛnea wɔahyehyɛ nneɛma wɔ amemene no mu no, ɛyɛ nwonwa paa. Ne nyinaa fi ase wɔ nea yɛfrɛ no DNA no mu.\nNea yɛahu nyinaa akyi, sɛnea amemene no bae ne sɛnea ɛyɛ adwuma no, yennya ntee ase nwiei koraa. Ebi ne sɛnea ɛma yedwen, yɛkae ade na yɛte nka. Me deɛ, amemene no a ɛyɛ adwuma no nko ara mpo ma mihu sɛ obi a onim nyansa koraa kyɛn yɛn na ɔyɛe. Sɛnea ɛyɛ adwuma yiye ne sɛnea etumi hyehyɛ ne ho kama no deɛ, merentumi nka ho asɛm.\nAdɛn nti na wobɛyɛɛ Yehowa Danseni?\nAdansefo no maa me adanse a ɛkyerɛ sɛ Bible no yɛ Onyankopɔn Asɛm. Nhwɛso bi ni. Bible no nyɛ nyansahu nhoma, nanso ɛka nyansahu ho asɛm a, ɛka no pɛpɛɛpɛ. Afei nso nkɔmhyɛ a ɛwom no, ɛbam pɛpɛɛpɛ. Wɔn a wɔde emu nsɛm bɔ wɔn bra nso, ɛma wɔn asetena yɛ papa. Me ara m’asetena di wei ho adanse. Efi bere a mebɛyɛɛ Yehowa Danseni wɔ afe 1973 no, Bible no na akyerɛ me kwan wɔ m’asetenam. Wei nti minim nea ɛsɛ sɛ mede m’abrabɔ yɛ, na me koma atɔ me yam nso.


4 Mose 20 AKCB - Matteus 20 LB\nNsu Fi Ɔbotan Mu\n1Israelfo no nyinaa duu Sin sare so ɔsram a edi kan no mu, na wɔtenaa Kades. Ɛhɔ na Miriam wu maa wosiee no.\n2Na nsu a wɔbɛnom nni hɔ nti, nnipa no sɔre tiaa Mose ne Aaron. 3Nnipa no ne Mose hamee se, “Sɛ yɛne yɛn nuanom wuwuu wɔ Awurade anim a anka yɛpɛ. 4Adɛn nti na mode Awurade man ne yɛn nguan ne yɛn anantwi aba sare yi so sɛ yemmewuwu? 5Adɛn nti na muyii yɛn fii Misraim de yɛn baa asase bɔne yi so? Borɔdɔma, atoko ne bobe nni asase yi so. Nsu a yɛbɛnom nso nni ha.”\n6Mose ne Aaron fii dɔm no hɔ kɔɔ Ahyiae Ntamadan no ano de wɔn anim butubutuw fam wɔ Awurade anim; na wohuu Awurade anuonyam. 7Na Awurade ka kyerɛɛ Mose se, 8“Fa abaa no na wo ne wo nua Aaron mfrɛ nnipa no nyinaa. Wɔrehwɛ mo no, kasa kyerɛ ɔbotan no na nsu befi mu aba. Mubenya wɔn nsu a ɛbɛso wɔn ne wɔn anantwi afi ɔbotan no mu!”\n9Mose yɛɛ nea Awurade hyɛe no. Ɔfaa abaa no fii baabi a wɔde asie wɔ Awurade anim. 10Mose ne Aaron frɛɛ nnipa no nyinaa ma wobehyiaa wɔ ɔbotan no anim na Mose ka kyerɛɛ wɔn se, “Atuatewfo, muntie! Yɛmma nsu mfi saa ɔbotan yi mu mmra ana?” 11Afei Mose maa ne nsa so de abaa no bɔɔ ɔbotan no mprenu maa nsu bebree fii mu ba maa nnipa no ne wɔn anantwi nomee.\n12Nanso Awurade ka kyerɛɛ Mose ne Aaron se, “Esiane sɛ moannya me mu ahotoso anhyɛ me anuonyam sɛ ɔkronkronni wɔ Israelfo no ani so nti, moremfa wɔn nkɔ asase a mede rema wɔn no so.”\n13Wɔfrɛɛ beae hɔ Meriba a ase ne: Atuatew Nsu, efisɛ ɛhɔ ne baabi a Israelfo tew Awurade atua, na ɛhɔ ara nso na Awurade daa ne ho adi kyerɛɛ wɔn sɛ ɔyɛ ɔkronkron.\nEdom Siw Israel Kwan\n14Mose somaa abɔfo fii Kades kɔɔ Edomhene nkyɛn sɛ wɔnkɔka nkyerɛ no se:\n“Sɛɛ na wo nua Israelfo reka: Wunim abɛbrɛsɛ a yɛafa mu no nyinaa. 15Yɛn agyanom kɔtenaa Misraim, yɛtenaa hɔ mfe bebree. Misraimfo no yɛɛ yɛne yɛn agyanom ayayade, 16nanso yesu frɛɛ Awurade no, otiee yɛn na ɔsomaa ɔbɔfo ma obeyii yɛn fii Misraim.\n“Mprempren yɛwɔ Kades wɔ mo asase hye so. 17Yɛsrɛ mo sɛ, ma yentwa mu mfa wo man yi mu. Yɛbɛhwɛ yiye sɛ yɛremfa mo mfuw ne mo bobe nturo mu. Na mpo, yɛrennom mo abura mu nsu. Yɛbɛfa Ɔhene Tempɔn so na yɛremfi so kosi sɛ yɛbɛtra wo hye no.”\n18Nanso Edomhene buae se,\n“Mommfa mʼasase so, anyɛ saa a mede asraafo ne afoa betua mo ano!”\n19Israelfo no buae se,\n“Owura, yɛbɛfa ɔtempɔn no so. Sɛ yɛn nyɛmmoa nom mo nsu a, yebetua ka. Yɛpɛ sɛ yetwa mu wɔ mo asase so na yenni adwemmɔne bi.”\n20Nanso Edomhene buae se,\n“Mommfa yɛn asase so!”\nƆboaboaa nʼakofo ano de wɔn kɔɔ ɔhye no so. 21Esiane sɛ Edom amma wɔn kwan amma Israelfo no amfa wɔn man mu no nti, wɔman faa nkyɛn.\n22Israelfo no nyinaa fii Kades kɔɔ Bepɔw Hor so. 23Awurade ka kyerɛɛ Mose ne Aaron wɔ Bepɔw Hor a ɛwɔ Edom hye so no se, 24“Bere adu sɛ Aaron wu, na ɔrenkɔ asase a mede ama Israelfo no so bi, efisɛ mo baanu no tew mʼahyɛde ho atua wɔ Meriba nsu no ho. 25Fa Aaron ne ne babarima Eleasar kɔ Bepɔw Hor so. 26Ɛhɔ na wubeyi Aaron asɔfotade no de ahyɛ ne babarima Eleasar. Ɛhɔ na Aaron bewu na watoa nʼagyanom.”\n27Mose yɛɛ nea Awurade hyɛɛ no no. Wɔn baasa nyinaa kɔɔ bepɔw Hor so a nnipa no nyinaa hwɛ wɔn. 28Mose yii Aaron asɔfotade no de hyɛɛ ne babarima Eleasar, na Aaron wuu wɔ bepɔw no apampam. Na Mose ne Eleasar san fii bepɔw no so bae, 29na nnipa no tee Aaron wu no, Israelfo no suu no adaduasa.\nAKCB : 4 Mose 20


Matteus 27 LB – Mateo 27 AKCB | Biblica\nMatteus 27 LB – Mateo 27 AKCB\nYuda Sɛn Ne Ho\n1Ade kyee no, asɔfo mpanyin ne Yudafo mpanyin kɔɔ agyina, hwehwɛɛ ɔkwan a wɔbɛfa so ama wɔakum Yesu. 2Afei wɔde nkɔnsɔnkɔnsɔn guu Yesu, de no baa Pilato a ɔyɛ Roma amrado no anim.\n3Saa bere no ara mu na Yuda a oyii Yesu mae no huu sɛ wɔabu Yesu kumfɔ no, onuu ne ho yiye. Enti ɔsan de sika a ogye fii asɔfo mpanyin ne Yudafo mpanyin no nkyɛn no brɛɛ wɔn kae se, 4“Mayɛ bɔne, efisɛ mayi onipa a ɔnyɛɛ bɔne biara no ama.”\nWɔn nso kae se, “Ɛmfa yɛn ho. Ɛyɛ wo ara wʼasɛm.”\n5Ɔtow sika no guu asɔredan no mu, fii hɔ kɔsɛn ne ho.\n6Asɔfo mpanyin no sesaw sika no kae se, “Yɛrentumi mfa saa sika yi mfra yɛn tow a yɛagye mu. Efisɛ yɛn mmara mma ho kwan sɛ yebegye sika a wɔde abɔ awudi ho paa.” 7Wodwinnwen ho sii gyinae se, wɔde sika no bɛtɔ asase bi a wotu dɔte wɔ mu de nwen nkuku, na wɔde ɛhɔ ayɛ amusiei ama ahɔho a wobewu wɔ Yerusalem no. 8Enti na wɔda so frɛ saa asase no se, “Mogya Asase” de besi nnɛ yi. 9Eyi maa nea Odiyifo Yeremia kae se, “Wogyee dwetɛ mpɔw aduasa, bo a Israelfo sese huu sɛ ɛfata, 10na wofii mu tɔɔ asase fii anwemfo nkyɛn, sɛnea Awurade hyɛɛ me” no baa mu.\n11Afei wɔde Yesu begyinaa Pilato a ɔyɛ Roma amrado no anim. Obisaa Yesu se, “Wone Yudafo Hene no ana?”\nYesu buae se, “Wo na woaka.”\n12Nanso bere a asɔfo mpanyin ne Yudafo mpanyin reka nsɛm gu Yesu so no, wankasa. 13Pilato bisaa no se, “Wonte nea wɔreka no ana?” 14Nanso Yesu anka hwee ma ɛyɛɛ amrado no nwonwa.\n15Na ɛyɛ amrado no amanne sɛ afe biara Twam Afahyɛ mu no, ogyaa odeduani baako a ɔman no pɛ sɛ wogyaa no. 16Saa afe no mu, na onipa bɔnefo bi a wɔfrɛ no Baraba nso da afiase. 17Anɔpa no a nnipadɔm no hyiaa wɔ Pilato ahemfi anim hɔ no, Pilato bisaa wɔn se, “Hena na mopɛ sɛ migyaa no ma mo, Baraba anaa Yesu, mo Agyenkwa no?” 18Na onim pefee sɛ Yudafo mpanyin no de ɔtan na akyere Yesu efisɛ na wagye din.\n19Pilato gu so redi Yesu asɛm no, ne yere soma ma wɔbɛka kyerɛɛ no se, “Gyaa onipa trenee no na ɔnkɔ ne baabi efisɛ anadwo yi, mesoo ne ho dae a ɛyɛ hu yiye maa me ho yeraw me.”\n20Nanso asɔfo mpanyin ne Yudafo mpanyin kasa kyerɛɛ dɔm no se, wommisa na wonnyaa Baraba mma wɔn na wonkum Yesu.\n21Enti amrado no san bisaa wɔn se, “Nnipa baanu yi mu hena na mopɛ sɛ migyaa no ma mo?”\nNa dɔm no bɔ gyee so se, “Baraba!”\n22Pilato bisaa wɔn bio se, “Sɛ saa de a, ɛno de, dɛn na menyɛ Yesu, mo Agyenkwa no?”\nWɔn nyinaa bɔ gyee so bio se, “Bɔ no asennua mu!”\n23Pilato bisaa wɔn se, “Adɛn nti? Bɔne bɛn na wayɛ?”\nNanso wɔkɔɔ so bɔ gyee so ara se, “Bɔ no asennua mu!”\n24Pilato huu sɛ ɔyɛ asɛm no ho hwee a ɛnyɛ ye na basabasayɛ reba no, ɔma wɔsaw nsu guu ade mu brɛɛ no ma ɔhohoroo ne nsa wɔ dɔm no anim kae se, “Minni saa onipa trenee yi mogya ho fɔ. Nea ɛbɛba biara no yɛ mo asɛm!”\n25Nnipadɔm no san bɔ gyee so bio se, “Ne mogya mmegu yɛn ne yɛn mma ti so.”\n26Afei Pilato yii Baraba fii afiase hɔ de no maa wɔn. Ɔbɔɔ Yesu mmaa, na ɔde no maa Roma asraafo no sɛ wɔmfa no nkɔbɔ no asennua mu.\n27Asraafo no de Yesu kɔɔ amrado aban mu hɔ, na wɔfrɛɛ asraafo dɔm baa hɔ. 28Woyii Yesu atade a na ɛhyɛ no no de batakari kɔkɔɔ bi hyɛɛ no, 29na wɔde nsɔe atenten nwenee kyɛw hyɛɛ no, na wɔde dua bi hyɛɛ ne nsa nifa sɛ ahempema, na wobubuu nkotodwe wɔ nʼanim fii ase bɔ gyee so, dii ne ho fɛw se, “Yudafo Hene, wo nkwa so.” 30Wɔtetee ntasu guu ne so na wogyee dua no fii ne nsam de paa nʼapampam ntoatoaso. 31Wodii ne ho fɛw wiei no, wɔworɔw batakari kɔkɔɔ a wɔde hyɛɛ no no, de nʼankasa atade no san hyɛɛ no. Afei wɔde no kɔɔ sɛ wɔrekɔbɔ no asennua mu.\nWɔbɔ Yesu Asennua Mu\n32Bere a wɔde no rekɔ faako a wɔbɔ asennua mu hɔ no, wohyiaa ɔbarima bi a wɔfrɛ no Simon a ofi Kirene a ɛwɔ Abibirim. Wɔhyɛɛ no ma ɔsoaa Yesu asennua no bi. 33Wɔde Yesu kɔɔ baabi a wɔfrɛ hɔ Golgota a ne nkyerɛase ne “Nitiri So.” 34Ɛhɔ na asraafo no maa no nsa nwenweenwen bi sɛ ɔnnom. Yesu kaa nʼano no, wannom. 35Afei wɔbɔɔ no asennua mu no, wɔbɔɔ nʼatade no so ntonto kyekyɛ fae. 36Wɔn nyinaa tenatenaa ase wɛn no. 37Wɔkyerɛw nsɛm a wɔka guu ne so no bi fam nʼatifi se,\n“YESU, YUDAFO HENE NO NI.”\n38Wɔbɔɔ awudifo baanu bi asennua mu kaa Yesu ho. Na ɔbaako sɛn ne nifa so na ɔbaako nso dɛn ne benkum so. 39Nnipa a wotwaa mu wɔ hɔ no nyinaa wosow wɔn ti, yeyaw no 40se, “Wo na wuse sɛ wubetumi abubu asɔredan na wode nnansa asi no, gye wo ho! Sɛ woyɛ Onyankopɔn Ba ampa ara a, ɛno de sian fi asennua no so si fam ma yɛnhwɛ!” 41Saa ara nso na asɔfo mpanyin ne Yudafo mpanyin bedii ne ho fɛw se, 42“Ogye afoforo, nanso ontumi nnye ne ho! Sɛ wone Israelfo hene no ampa ara a, sian fi asennua no so si fam, na yennye wo nni. 43Ɔde ne ho too Onyankopɔn so. Afei ma Onyankopɔn nnye no! Waka nso se, ‘Meyɛ Onyankopɔn Ba.’ ” 44Awudifo bi a wɔbɔɔ wɔne no asennua mu no nso yeyaw no saa ara.\n45Bere a wɔbɔɔ Yesu asennua mu no, sum duruu asase so mmaa nyinaa fi owigyinae kɔpem nnɔnabiɛsa. 46Ɛbɛyɛ nnɔnabiɛsa bere mu no, Yesu teɛɛ mu dennen se, “Eli, Eli, lama sabaktani?” Ase kyerɛ sɛ, “Me Nyankopɔn, me Nyankopɔn, adɛn nti na woagyaw me?”\n47Wɔn a wogyina hɔ no bi tee no wɔkae se, “Ɔrefrɛ Elia.”\n48Mpofirim, wɔn mu baako tuu mmirika kɔfaa sapɔw bi de bɔɔ nsa nwenweenwen bi mu de tuaa dua bi so de brɛɛ Yesu sɛ ɔnnom. 49Nanso nnipa no nkae no kae se, “Gyaa no na yɛnhwɛ sɛ Elia bɛba abegye no ana.”\n50Na Yesu teɛɛ mu dennen bio no, ogyaa ne honhom mu wui.\n51Ɛhɔ ara, ntama a etwa asɔredan no mu no mu suanee abien fi soro kosii fam. Asase wosowee. Abotan paapaee. 52Nna so buebue maa atreneefo a wɔawuwu nyannyanee. 53Yesu wusɔre akyi no, wopuepue fii wɔn nna mu kɔɔ Yerusalem, koyii wɔn ho adi kyerɛɛ nnipa bebree.\n54Asraafo a wɔwɔ hɔ no huu asase wosow ne nsɛm a esisii wɔ hɔ no, wɔn koma tuu yiye ma wɔkae se, “Ampa ara, onipa yi yɛ Onyankopɔn Ba.”\n55Saa bere no na mmea bebree a Yesu ho dɔ nti, wodii nʼakyi fii Galilea no gyinagyina akyiri baabi rehwɛ nea ɛrekɔ so. 56Mmea no bi ne Maria Magdalene ne Maria a ɔyɛ Yakobo ne Yosef na. Na Sebedeo mmabarima no na nso ka ho.\n57Eduu anwummere no, osikani bi a wɔfrɛ no Yosef a ofi Arimatea a na ɔyɛ Yesu suani no, 58kɔɔ Pilato hɔ kɔsrɛ ma wɔde Yesu amu no maa no. 59Yosef faa amu no de nwera kyekyeree ho, 60na ɔde no kɔtoo ɔno ankasa ne boda foforo bi a watwa mu, pirew ɔbo kɛse bi hinii ano, ansa na ɔregyaw hɔ akɔ. 61Maria Magdalene ne Maria baako no de, na wɔte nkyɛn baabi rewɛn ɔboda no.\n62Ade kyee a ɛyɛ da a edi Twam Afahyɛ no ahosiesie akyi no, asɔfo mpanyin ne Farisifo no kɔɔ Pilato nkyɛn, 63kɔka kyerɛɛ no se, “Owura, ɔtorofo no kaa bere bi se, ‘Nnansa akyi no mɛsɔre.’ 64Eyi nti ma yɛn kwan na yɛnkɔwɛn da no ano nkosi nnansa, sɛnea ɛbɛyɛ a nʼasuafo no ntwa wɔn ho nkowia amu no mmɔ no dawuru se wasɔre afi awufo mu. Na sɛ ɛkɔba saa de a anka akyiri no nnaadaa bɛsen kan de no.”\n65Pilato ka kyerɛɛ wɔn se, “Momfa awɛmfo. Momma wɔnkɔwɛn.” 66Enti wɔkɔtetaree ɔboda no ano, maa awɛmfo kɔwɛn hɔ.\nAKCB : Mateo 27


ኢሳይያስ 37 NASV – Yesaia 37 AKCB | Biblica\nኢሳይያስ 37 NASV – Yesaia 37 AKCB\nWɔhyɛ Yerusalem Gye Ho Nkɔm\n1Bere a ɔhene Hesekia tee eyinom no, osunsuan ne ntade mu, na ofuraa atweaatam, na ɔkɔɔ Awurade asɔredan mu. 2Na ɔsomaa Eliakim a ɔhwɛ ahemfi ntotoe so, Sebna, a ɔyɛ ɔkyerɛwfo ne asɔfo akunini a wɔn nyinaa furafura atweaatam, kɔɔ Amos babarima Odiyifo Yesaia nkyɛn. 3Wɔka kyerɛɛ no se, “Sɛnea ɔhene Hesekia ka ni: Saa da yi yɛ ɔhaw, animka ne animguase da. Ayɛ te sɛ nea mmofra awo du so, na ahoɔden a wɔde bɛwo wɔn nni hɔ. 4Nanso ebia Awurade, mo Nyankopɔn ate sɛ Asiria nanmusini no regu Onyankopɔn teasefo no anim ase, na wɔbɛtwe nʼaso wɔ ne nsɛnkeka no ho. Enti bɔ mpae ma yɛn a yɛaka no!”\n5Bere a Ɔhene Hesekia mpanyimfo no de ɔhene no nkra brɛɛ Yesaia no, 6Yesaia ka kyerɛɛ wɔn se, “Ka kyerɛ wo wura se, ‘Sɛnea Awurade se ni: Mma abususɛm a Asiriahene asomafo no ka tiaa me no nhaw wo. 7Muntie! Mede honhom bi rebɛhyɛ ne mu, sɛnea ɛbɛyɛ a sɛ ɔte asɛm bi a ɔbɛsan akɔ ne man mu na hɔ na mɛma wɔde afoa akum no.’ ”\n8Bere a ɔsahene no tee sɛ Asiriahene afi Lakis no, ɔsan nʼakyi kohuu sɛ ɔhene no ne Libna reko.\n9Ankyɛ, ɔhene Sanaherib nyaa nkra se, Tirhaka Etiopiani a ɔyɛ Misraimhene di asraafo anim rebɛko atia no. Bere a ɔtee no, ɔsomaa abɔfo kɔɔ Hesekia nkyɛn de nkra kɔmaa no se, 10“Monka nkyerɛ Yudahene Hesekia se: Mma onyame a wode wo ho ato no so no nnaadaa mo nka se, ‘Wɔremfa Yerusalem mma Asiriahene.’ 11Moate nea Asiria ahemfo ayɛ amanaman no nyinaa. Wɔasɛe wɔn pasaa. Na mo de, wobegye mo ana? 12Anyame a wɔwɔ aman a me nenanom sɛee wɔn no, aman te sɛ, Gosan, Haran, Resef ne Edenfo a na wɔwɔ Talasar no anyame gyee wɔn ana? 13Nsɛm bɛn na ɛtotoo Hamathene ne Arpadhene? Nsɛm bɛn nso na ɛtotoo Sefarwaim, Hena ne Iwa ahemfo?”\n14Hesekia nsa kaa krataa a abɔfo no de bae no, ɔkenkanee. Afei ɔforo kɔɔ Awurade asɔredan no mu kɔtrɛw mu wɔ Awurade anim. 15Na Hesekia bɔɔ mpae kyerɛɛ Awurade se, 16“Asafo Awurade, Israel Nyankopɔn a wɔasi wo hene wɔ Kerubim ntam. Wo nko ara na woyɛ Onyankopɔn wɔ asase so ahenni nyinaa so. Wo na wobɔɔ ɔsoro ne asase. 17Brɛ wʼaso ase, Awurade, na tie! Bue wʼani, Awurade, na hwɛ. Tie nsɛm a Sanaherib asoma de abɛsopa Onyankopɔn teasefo no.\n18“Awurade, ɛyɛ nokware sɛ Asiria ahemfo asɛe aman yi nyinaa, sɛnea nkra no ka no. 19Na wɔatow anyame a wɔwɔ saa aman yi so no agu gya mu, ahyew wɔn, efisɛ wɔnyɛ anyame, na mmom wɔyɛ nnua ne abo a nnipa de wɔn nsa ayɛ. 20Afei Awurade, yɛn Nyankopɔn, gye yɛn fi ne nsam, na ama ahenni a ɛwɔ asase so nyinaa ahu sɛ, wo nko ara, Awurade, ne Onyankopɔn.”\n21Na Amos babarima Yesaia de saa nkra yi kɔmaa Hesekia se, “Sɛɛ na Awurade, Israel Nyankopɔn se: Esiane sɛ woabɔ me mpae afa Asiriahene Sanaherib ho nti, 22eyi ne asɛm a Awurade aka atia no:\n“Ɔbabeabun Sion sopa wo,\nna ɔserew wo.\nƆbabea Yerusalem di wo ho fɛw,\nna ɔwosow ne ti bere a woreguan.\n23Hena na wugye di sɛ woyeyaw no, di ne ho fɛw nso?\nHena na womaa wo nne so tiaa no\n24Wonam wʼasomafo so\nadi Awurade ho fɛw.\nNa woaka se,\n‘Me nteaseɛnam dodow nti\nmaforo mmepɔw atenten.\nYiw Lebanon mmepɔw a ɛwoware pa ara no.\nMatwitwa ne sida atenten no,\nne nʼapepaw a ɛyɛ fɛ no agu fam.\nMadu ne mmepɔw a ɛwɔ akyirikyiri no so,\nne ne kwaeberentuw mu.\n25Matutu mmura wɔ ahɔho nsase bebree so\nde ne nsu pa no adwudwo me ho.\nMpo, mepaee Misraim nsubɔnten mu\nsɛnea mʼakofo betumi atwa!’\n26“Na Montee ɛ?\nBere tenten a atwam, na mehyɛ too hɔ.\nBere bi a atwam no na medwenee ho;\nmoadan ɔman a mosɛe nkuropɔn a wɔabɔ\n27Wɔn nkurɔfo a tumi afi wɔn nsa no\nho adwiriw wɔn, na animguase aka wɔn.\nWɔte sɛ afuw so nnua,\nne afifide foforo a ɛyɛ mmrɛw.\nWɔte sɛ sare a efifi ɔdan atifi\na ɛhyew ansa na anyin.\n28“Nanso minim nea wote\nbere a woba ne bere a wokɔ\nne sɛnea wo bo huru tia me.\n29Na esiane sɛ wo bo huru tia me\nna wʼahantan adu mʼasom nti,\nmede me darewa bɛhyɛ wo hwenem,\nna mede akwankyerɛ dade ahyɛ wʼanom,\nmɛma wo afa ɔkwan a wofaa so bae no so\n30“Eyi na ɛbɛyɛ nsɛnkyerɛnne ama wo, Hesekia:\n“Saa afe yi wubedi nea ɛno ankasa fifii.\nAfe a ɛto so abien no, wubedi nea efi mu ba.\nNanso afe a ɛto so abiɛsa no de, wo ara dua na twa,\nyɛ bobe nturo na di so aba.\n31Bio, nkae bi a ofi Yuda fi\nbegye ntin wɔ fam na wasow aba wɔ soro.\n32Na nkae bi befi Yerusalem aba,\nna nkae dɔm afi Bepɔw Sion so.\nAsafo Awurade pɛ mu na eyi bɛyɛ.\n33“Eyi ne asɛm a Awurade ka fa Asiriahene ho:\n“Ɔrenhyɛn saa kuropɔn yi mu\nna ɔrentow bɛmma wɔ ha.\nƆremfa nkatabo mmegyina kuropɔn no akyi\nna ɔrensi pie ntua nʼano.\n34Ɔhene no kwan a ɔfaa so bae no ara so na ɔbɛsan afa akɔ nʼankasa man mu.”\nAwurade ka se,\n“Ɔrenwura saa kurow yi mu.\n35Esiane mʼankasa mʼanuonyam ne mʼakoa Dawid nti,\nmɛbɔ ho ban.”\n36Afei Awurade bɔfo fii adi na okunkum asraafo mpem ɔha aduɔwɔtwe anum wɔ Asiria nsraban mu. Bere a nnipa no sɔree anɔpa no, wohuu sɛ amu gugu baabiara! 37Enti Asiriahene Sanaherib pɔn nʼakofo. Ɔsan kɔɔ Ninewe kɔtenaa hɔ.\n38Da bi a na ɔresɔre ne nyame Nisrok wɔ abosonnan mu no, ne mma mmarima baanu, Adramelek ne Sareser de afoa kokum no, na woguan kɔɔ Ararat asase so. Na ne babarima Esarhadon bedii nʼade sɛ Asiriahene.\nAKCB : Yesaia 37


Ɛyɛ dɛn na posena tumi sesa ne kɔla ntɛmntɛm saa? | Eyi ara na ɛbae anaa obi na ɔbɔɔ no saa?\nƐyɛ Dɛn na Posena Tumi Sesa Ne Kɔla Ntɛmntɛm Saa?\nPOSENA yɛ nsu mu aboa a otumi sesa ne kɔla. Sɛ w’ani bɔ ne so a, obetumi adan ne kɔla ntɛmntɛm anibu baako mu. Wuhu no seesei a, wobɛbɔ w’ani ate no na wasesa ne ho; afei worenhu no bio. Animdefo bi kyerɛ sɛ, “nneɛma bi wɔ posena yi honam mu a ɛma otumi sesa ne ho ntɛmntɛm.” Ɛnde ɔkwan bɛn na aboa yi fa so yɛ saa?\nSusuw ho: Nkwammoaa nketenkete bi wɔ posena yi wedeɛ mu, na ɛno na ɛboa ma otumi sesa ne kɔla ntɛmntɛm saa. Biribi te sɛ bɔtɔ wɔ nkwammoaa yi mu a kɔla ho nneɛma pii wom. Sɛ aboa yi pɛ sɛ ɔsesa ne ho a, n’amemene de “nkra” kɔ baabi a bɔtɔ no wɔ no, na biribi wɔ bɔtɔ no ho a emia bɔtɔ no ma emu bue. Ɛba saa a, kɔla ho nneɛma a ɛwɔ bɔtɔ no mu puw ba, na aboa no sesa ne ho prɛko pɛ. Ɛdɛn nti na aboa yi yɛ saa? Ɔyɛ saa de biribiri n’atamfo ani so na wɔannya no ankyere no. Bio nso, ɔyɛ saa de frɛfrɛ “n’adɔfo” ne wɔn di nkitaho.\nAbenfo a wɔwɔ Bristol Suapɔn a ɛwɔ England hwɛɛ posena wedeɛ yɛɛ ne sɛso. Wɔyɛɛ biribi te sɛ posena honam, ɛnna wɔde rɔba tuntum bi hyɛɛ mfinimfini. Sɛ wɔde anyinam ahoɔden ka wedeɛ no a, na rɔba tuntum no ahuhuru. Ɛba saa a, wedeɛ a wɔayɛ no sesa yɛ tumm.\nƆbenfo bi a ɔde Jonathan Rossiter kaa sɛ posena wedeɛ yɛ ade mmerɛmmerɛw a ɛyɛ anika paa wɔ abɔde mu. Nhomanimfo kyerɛ sɛ, sɛ wɔto wɔn bo ase sua posena honam ho ade kɔ akyiri a, wobetumi ahwɛ so ayɛ atade a ebetumi asesa kɔla ntɛmntɛm wɔ anibu baako mu. Rossiter kaa sɛ, sɛ wotumi yɛ atade a ɛte saa a, nnipa betumi ahyɛ de wɔn ho asuma anaa wɔbɛhyɛ de agye wɔn ani kɛkɛ.\nWususuw ho sɛn? Ɛyɛ dɛn na posena tumi sesa ne kɔla ntɛmntɛm saa? Ɛno ara na ɛbae anaa obi na ɔbɔɔ no saa?


Matej 3 CRO – Mateo 3 ASCB | Biblica\nMatej 3 CRO – Mateo 3 ASCB\n1Ɛberɛ a Yesu ne nʼawofoɔ wɔ Nasaret no, Yohane Osubɔni bɛkaa asɛm wɔ Yudea ɛserɛ so sɛ, 2“Monnu mo ho; momfa mo ho mma Onyankopɔn na ɔsoro ahennie no abɛn” 3Yohane ne deɛ odiyifoɔ Yesaia kaa ne ho asɛm sɛ,\n“Nne bi reteam wɔ ɛserɛ so sɛ,\n‘Monsiesie ɛkwan mma Awurade;\nmomma nʼatempɔn ntene!’ ”\n4Saa ɛberɛ no na Yohane fira yoma ho nwi ntoma, bɔ aboa nhoma abɔsoɔ. Na nʼaduane yɛ ntutummɛ ne ɛwoɔ. 5Yerusalemfoɔ ne Yudeafoɔ ne nnipa a wɔte Asubɔnten Yordan ho no nyinaa kɔɔ ne nkyɛn wɔ ɛserɛ no so hɔ kɔtiee asɛm no bi. 6Wɔkaa wɔn bɔne ma ɔbɔɔ wɔn asu wɔ Asubɔnten Yordan mu.\n7Yohane hunuu sɛ Farisifoɔ ne Sadukifoɔ pii reba ne nkyɛn ma wɔabɔ wɔn asu no, ɔka kyerɛɛ wɔn sɛ, “Awɔ mma! Hwan na ɔka kyerɛɛ mo sɛ monnwane mfiri Onyankopɔn abufuo a ɛreba no ano? 8Monkɔbɔ ɔbra pa mfa nkyerɛ sɛ moasakyera ampa. 9Na monnhoahoa mo ho sɛ moyɛ Abraham asefoɔ, ɛfiri sɛ, Onyankopɔn bɛtumi ama saa aboɔ yi adane nnipa ma wɔabɛyɛ Abraham asefoɔ. 10Onyankopɔn de nʼabonnua ato dua biara a ɛnso aba pa nhini ho sɛ ɔde bɛtwa, na ɔde agu ogya mu ahye no.\n11“Me deɛ, mede nsuo na ɛrebɔ wɔn a wɔasakyera wɔn su no asu. Nanso deɛ ɔdi mʼakyi reba no deɛ, ɔso sene me a ne mpaboa mpo mensɛ sɛ mekura. Ɔno deɛ, sɛ ɔba a, ɔde Honhom Kronkron ne ogya na ɛbɛbɔ mo asu. 12Ɔbɛhuhu aburoo no so ayiyi mu aba pa no afiri ntɛtɛ no mu, na ɔde aba pa no akɔsie, na ɔde ogya a ɛnnum da ahye ntɛtɛ no pasaa.”\n13Yesu tee Yohane Osubɔni nka no, ɔfiri Galilea baa Asubɔnten Yordan ho sɛ Yohane mmɔ no asu. 14Yohane hunuu sɛ ɔmfata sɛ ɔbɔ Yesu asu. Yei enti, ɔkaa sɛ, “Wo na ɛsɛ sɛ wobɔ me asu, na ɛnyɛ me.”\n15Ɛnna Yesu nso ka kyerɛɛ no sɛ, “Ɛtwa ara na ɛtwa sɛ wobɔ me asu sɛdeɛ ɛbɛyɛ a deɛ Onyankopɔn ahyɛ ato hɔ no bɛba mu.” Yesu asɛm a ɔkaeɛ no enti, Yohane bɔɔ no asu.\n16Wɔbɔɔ Yesu asu wieeɛ no, ɔfirii nsuo no mu, na hwɛ ɔsoro bueɛ. Ɔhunuu Onyankopɔn Honhom sɛ ɛresiane ba ne so sɛ aborɔnoma. 17Ɛhɔ ara, ɛnne bi firi ɔsoro kaa sɛ, “Yei ne me Dɔ Ba a ɔsɔ mʼani.”\nASCB : Mateo 3


Mmebusɛm 7 | Intanɛt So Bible| Wiase Foforɔ Nkyerɛaseɛ\n7 Me ba, di me nsɛm so,+ na fa me mmara nsɛm sie.+ 2 Di me mmara nsɛm so na nyin kyɛ,+ na bu me mmara sɛ w’aniwa kesua.+ 3 Fa kyekyere wo nsateaa,+ na kyerɛw wɔ wo koma pon so.+ 4 Ka kyerɛ nyansa+ sɛ: “Me nuabea ne wo”; na frɛ ntease sɛ “Me busuani,” 5 na abɔ wo ho ban afi ɔbea hohwini ho,+ ɔbea huhuni a n’ano yɛ dɛ.+ 6 Mifi me fie mfɛnsere mu, me nkantankantan mu,+ hwɛe, 7 sɛ mehu agyimfo.+ Mehwɛɛ nnipa mma mu sɛ mehu nea ɛbɛto aberante a onni ti.*+ 8 Ɔnam abɔnten so baabi a ɛbɛn ɔbea no mpɔtam, na ɔfa ne fie kwan so,+ 9 anwummere a anim rebiribiri,+ ade resa na esum reba. 10 Menkɔhwɛ a, ɔbea bi na ɔrebehyia no yi! Ofura aguamantam,+ nnaadaa wɔ ne koma mu. 11 Ɔyɛ hagyahagya, na ne koma apirim.+ Ne nan ntena ne fie.+ 12 Wobɛhwɛ na ɔnam abɔnten, wubehu no na ogyina gua so,+ ɔtetɛw mmantweaa mmantweaa baabiara.+ 13 Ɛnna ɔyeree aberante no, na ofew n’ano.+ Watõtõ n’ani awe, enti ɔka kyerɛɛ aberante no sɛ: 14 “Asomdwoe afɔrebɔ da me so.+ Ɛnnɛ matua me bɔhyɛ ade.+ 15 Ɛno nti na mafi adi abehyia wo, sɛ merebɛhwɛ w’anim yiye na mahu wo. 16 Mede kuntu pa asɛw me mpa so, Egypt nwera a ɛyɛ fɛ+ bebree. 17 Mede kurobow ne pɛprɛ ne aduhuam+ apete me mpa so. 18 Bra ma yenni ɔdɔ nkosi anɔpa; ma yɛmfa ɔdɔ nsɛpɛw yɛn ho.+ 19 Me kunu nni fie; watu kwan kɔ akyirikyiri.+ 20 Wafa sika kotoku akura. Ɔsram twa korokuma a na ɔbɛba fie.” 21 Ɔde n’adɔkɔdɔkɔsɛm+ bebree no adaadaa aberante no. Ɔde n’ano fremfrem no anya no.+ 22 Prɛko pɛ, otu dii n’akyi+ sɛ nantwi a wɔrekokum no, te sɛ ɔkwasea a wɔde nkɔnsɔnkɔnsɔn agu no rekɔtwe n’aso, 23 kosii sɛ agyan hwirew ne mmerɛbo mu,+ sɛnea anomaa tu mmirika kɔtɔ afiri mu;+ onnim sɛ ne kra na ɔde reto asiane mu.+ 24 Enti afei me mma, muntie me na monyɛ aso mma m’anom nsɛm.+ 25 Mma wo koma nnnan nnkɔfa n’akwan so. Nkɔfa n’atempɔn so.+ 26 Na nnipa pii na wama wɔakum wɔn,+ na wɔn a ɔredi wɔn awu no dɔɔso.+ 27 Ne fie akwan sian kɔ Adamoa* mu;+ esian kɔ owu mpia mu.+\n^ Hwɛ Mme 6:32 ase hɔ asɛm.